Pengeluaran Khas Wang KWSP Berfikir sebelum Bertindak

Pada 16 Mac 2022 lalu, Perdana Menteri Malaysia, YAB Dato’ Sri Ismail Sabri mengumumkan pengeluaran khas wang Kumpulan Wang Simpanan Pekerja (KWSP) sebanyak RM10 000.00 (maksimum) kepada ahli KWSP di bawah umur 55 tahun. Pengeluaran khas ini adalah yang keempat sejak pandemik COVID-19 melanda negara.

Usul pengeluaran khas ini diperjuangkan oleh beberapa pihak untuk dibentangkan dalam Belanjawan 2022 pada tahun 2021. Ketika itu, kerajaan berpendapat bahawa tidak ada keperluan bagi pengeluaran tersebut. Tambahan pula, berdasarkan statistik, sebanyak RM101 bilion telah dikeluarkan oleh 7.4 juta orang ahli KWSP menerusi tiga siri pengeluaran.

Pengeluaran tersebut menyaksikan 6.1 juta orang ahli kini mempunyai kurang daripada RM10 000.00 sebagai simpanan persaraan KWSP, yang 3.6 juta daripadanya hanya mempunyai kurang daripada RM1000.00 dalam akaun KWSP.

Peristiwa banjir sekitar bulan Disember 2021 membangkitkan semula isu pengeluaran khas bagi masyarakat yang terkesan banjir sekali yang turut dihimpit masalah kewangan. Barangkali, inilah faktor utama yang mendorong kerajaan membenarkan pengeluaran khas keempat ini.

Menteri Kewangan Malaysia, YB Senator Tengku Datuk Seri Utama Zafrul  Tengku Abdul Aziz mengeluarkan kenyataan bahawa dividen KSWP 2021 sepatutnya boleh mencecah sebanyak 6.7%, dan bukan hanya sebanyak 6.1% sekiranya tiada pengeluaran simpanan yang dilakukan.

Dengan pengeluaran khas terbaharu ini, dalam tempoh 14 hari sistem permohonan dibuka, sebanyak 5.3 bilion permohonan bernilai RM40.1 bilion diterima oleh KWSP. Perkara ini mungkin mengakibatkan KWSP terpaksa menjual aset portfolio di  luar negara yang akan menjejaskan pendapatan pelaburan dalam jangka masa panjang.

Sejujurnya, penulis berpendapat bahawa pengeluaran KWSP ini akan menjadi lebih cekap sekiranya ini dibuat secara bersasar, bukan secara pukal. Hal ini demikian kerana pengeluaran secara bersasar bukan sahaja dapat membantu golongan terkesan, malah turut menjaga kepentingan pencarum KWSP yang tidak membuat pengeluaran. Selain itu, kaedah ini juga dapat mengawal individu yang tidak mempunyai keperluan untuk mengeluarkan wang KWSP daripada berbelanja secara tidak berhemat.

Pengeluaran wang KWSP tanpa pengawasan yang cermat, akan memberikan kesan buruk kepada ahli di bawah umur 55 tahun pada masa akan datang. Negara kita bakal menjadi negara tua menjelang tahun 2044. Maka, rakyat perlu diingatkan tentang kepentingan merancang simpanan persaraan untuk hari tua.

Warga emas di Malaysia, secara amnya bergantung pada wang pencen atau simpanan KWSP untuk menampung keperluan hidup. Namun, peningkatan jangka hayat individu yang seiring dengan kos sara hidup yang tinggi membuatkan simpanan yang ada berkemungkinan besar tidak mencukupi.

Literasi kewangan, khasnya dalam aspek simpanan persaraan adalah sangat penting bagi menangani impak negatif proses penuaan penduduk. Meskipun kehidupan pada usia emas dilihat lebih sederhana, namun perbelanjaan yang besar diperlukan, terutamanya dari aspek kesihatan dan penjagaan. Oleh itu, keputusan individu berhubung dengan pengeluaran wang KWSP ini dilihat sangat kritikal. Bak kata pepatah “Awal dikenal, akhir tidak. Alamat badan akan rosak”.

Secara keseluruhannya, tindakan kerajaan mengumumkan pengeluaran khas wang KWSP keempat ini harus dihormati. Kita faham akan keperluan mendesak yang dihadapi oleh sesetengah pihak. Namun, pada akhirnya, segala baik dan buruk tindakan pengeluaran itu bergantung pada keputusan individu. Maka, berfikirlah dan bertindaklah dengan bijak!


Inisiatif Pendigitalan ReDI Diperluas ke Wilayah Persekutuan Labuan

Untuk mendapatkan maklumat terkini, ikuti kami melalui Telegram

Labuan – Yang Berhormat Dato Sri Alexander Nanta Linggi, Menteri Perdagangan Dalam Negeri dan Hal Ehwal Pengguna hari ini  menyempurnakan Majlis Pelancaran Program Inisiatif Pendigitalan Sektor Peruncitan (Retail Digitalisation Initiative – ReDI) di Wilayah Persekutuan Labuan.

Pelancaran ReDI adalah sebahagian daripada pelaksanaan inisiatif pendigitalan sektor perniagaan yang menjadi teras utama Kementerian Perdagangan Dalam Negeri dan Hal Ehwal Pengguna (KPDNHEP) sejak tahun 2020. ReDI  dilaksanakan di Putrajaya, Hulu Terengganu, Kapit Sarawak, Pulau Pangkor dan kini di WP Labuan.

ReDI di Labuan dilaksanakan dengan kerjasama Perbadanan
Labuan dan rakan strategik daripada penyedia e-wallet, iaitu Maybank dan Boost bagi memastikan pemain industri sektor peruncitan sentiasa seiringan dengan perkembangan teknologi digital terutama dalam aspek pembayaran digital tanpa tunai dan tanpa sentuh. Inisiatif ReDI juga mendokong kerangka pelaksanaan MyDIGITAL, Dasar Revolusi Perindustrian Keempat (4IR) dan Pelan Pelaksanaan Dasar (PPD) RMK-
12 buah negara bagi sektor peruncitan dalam membantu peniaga melonjakkan semula ekonomi di Fasa Peralihan Endemik ini.

Sejak tahun 2020, Kementerian berpandangan bahawa peniaga perlu didedahkan dan dibantu dalam proses digitalisasi perniagaan sekurangkurangnya melalui penggunaan e-wallet dan e-dagang.Tumpuan utama KPDNHEP  ketika ini adalah kepada peniaga pada peringkat mikro dan kecil supaya dapat menerima serta mengguna pakai teknologi e-dompet, terutamanya di kawasan luar bandar sebagai mod pembayaran utama.

Sehubungan dengan itu, bagi menyokong pelaksanaan program ini, KPDNHEP juga bersetuju untuk menyalurkan peruntukan sebanyak RM26 000.00 menerusi Sekretariat Perdagangan Pengedaran dan Industri Perkhidmatan (SPIP) dan Sekretariat Majlis Tindakan Sara Hidup Negara (NACCOL) sebagai insentif kebiasaan baharu kepada peniaga dan pengguna secara tanpa tunai dan tanpa sentuh di Labuan ini.

KPDNHEP  juga menyambut baik program e-Pemula yang telah
diumumkan Kerajaan pada 10 April yang lalu khusus untuk golongan belia (IPT) sebanyak RM150 melalui kredit e-tunai melibatkan peruntukan berjumlah RM300 juta. Program ini dijangka akan melonjakkan lagi penggunaan e-dompet, termasuklah memberikan impak secara terus kepada penerima
dan peniaga yang telah berdaftar melalui program ReDI .


Perkhidmatan Perbankan Maybank Tergendala Sementara


“Jom Shop Raya” Rancakkan Program Jualan Malaysia Aidilfitri di Jalan Tunku Abdul Rahman

Kuala Lumpur – Yang Berhormat Dato’ Rosol bin Wahid, Timbalan Menteri Perdagangan Dalam Negeri dan Hal Ehwal
Pengguna hari ini telah menyempurnakan Majlis Pelancaran Program Jualan Malaysia (PJM) Tahun 2022 Jom Shop Raya  di Jalan Tunku Abdul Rahman (TAR), Wilayah Persekutuan Kuala Lumpur.

Jalan TAR sememangnya tidak asing kepada rakyat Malaysia sebagai ikon membeli-belah keperluan hari raya sejak dahulu lagi. Namun, pada tahun 2020 dan 2021, jualan para peniaga di sekitar Jalan TAR mengalami kemerosotan kerana Perintah Kawalan Pergerakan (PKP) dan penutupan sempadan akibat pandemik COVID-19. Perniagaan banyak yang terjejas akibat kekurangan pelanggan, terutamanya dari luar Wilayah Persekutuan Kuala Lumpur untuk membeli belah di JTAR.

Kerajaan menyedari dan simpati akan masalah yang dihadapi para peniaga JTAR, terutamanya peniaga kecil. Oleh itu, Kementerian Perdagangan Dalam Negeri dan Hal Ehwal Pengguna (KPDNHEP) dengan kerjasama Batu Road Retailers Association (BARRA) melancarkan program Jom Shop Raya@ J.T.A.R. bersempena dengan Program Jualan Malaysia (PJM) Tahun 2022.

KPDNHEP  bersetuju untuk menyalurkan sumbangan sebanyak
RM300 000.00, termasuklah baucar hadiah berjumlah RM200 000.00 kepada pihak BARRA untuk menggerakkan kempen promosi jualan JJom Shop Raya ini. Langkah ini dilihat perlu untuk membantu mengurangkan bebanan kos sara hidup yang dialami rakyat, khususnya daripada golongan B40 untuk membuat persiapan perayaan Hari Raya Aidilfitri.

Program Jom Shop Raya ini dilaksanakan selama sebulan bermula 16 April hingga 15 Mei 2022. Program ini merupakan  usaha berterusan kerajaan ke arah pemulihan ekonomi negara, khususnya sektor peruncitan selain mengembalikan keyakinan pengguna untuk keluar berbelanja di sekitar Jalan TAR dalam keadaan selamat.

Program ini merupakan kesinambungan konsep PJM sejak tahun 2020, iaitu Recovery (pemulihan),
Revitalise (merancakkan) dan Revive (menghidupkan semula) sektor peruncitan yang merupakan penyumbang utama  ekonomi rakyat dan KDNK negara.

Untuk mengembalikan suasana kemeriahan perayaan aidilfitri,
KPDNHEP akan meningkatkan kerancakan PJM Aidilfitri melalui Program Rancak Aidilfitri di AEON Nilai, Negeri Sembilan yang akan dilaksanakan dari 23 April hingga 1 Mei 2022. Program ini memberikan peluang kepada ahli Keluarga Malaysia untuk membeli pelbagai barang seperti baju, makanan, minuman, barangan elektrik, dan pelbagai barangan keperluan hari raya pada harga yang sangat berpatutan.

Program Jualan Malaysia (PJM) telah dirangka sejak bulan Januari 2022 yang dimulakandengan Perayaan Tahun Baharu Cina 2022 di Jalan Bukit Bintang, Kuala Lumpur dan akan berlangsung sepanjang tahun hingga bulan Disember 2022.

PJM akan menawarkan jualan murah yang merangkumi Segmen Musim Perayaan, Segmen Jualan Mega, Jualan Akhir Tahun dan Segmen Jualan Khusus dengan lapan program utama yang  dirancang dan diselaraskan oleh KPDNHEP di seluruh negara dan menyasarkan nilai jualan sebanyak RM500 bilion bagi sektor peruncitan pada tahun 2022.


Hal itu Demikian?

Umum mengetahui bahawa pola ayat dasar bahasa Melayu terdiri daripada Frasa Nama + Frasa Nama (FN + FN), Frasa Nama + Frasa Kerja (FN + FK), Frasa Nama + Frasa Adjektif (FN + FA), dan Frasa Nama + Frasa sendi Nama (FN + FS). Sila lihat contoh yang berikut:

Oleh hal yang demikian, ada pihak tertentu yang berpendapat bahawa binaan seperti “hal itu begitu/begini/demikian …” merupakan struktur klausa atau ayat yang salah atas sebab-sebab yang berikut:

a.  Kata “begitu”, “begini” dan “demikian” dianggap sebagai adverba

b.  Tiada ayat dasar bahasa Melayu yang berpolakan struktur FN + Adverba

Oleh itu, disarankan oleh pihak tertentu agar ayat tertentu dijadikan seperti yang berikut:

a. Hal itu dikatakan begini /begitu /demikian … (FN + FK)

b. Hal itu berlaku begini /begitu /demikian … (FN + FK)

Tujuan perubahan struktur itu dibuat adalah untuk menjadikan semua struktur ayat tersebut berpola FN + FK agar menepati struktur pola ayat dasar bahasa Melayu.

Walau bagaimanapun, kata “begitu”, “begini” dan “demikian” telah ditetapkan oleh pihak tertentu sebagai kata adverba tanpa penjelasan yang konkrit dan tuntas untuk mewajarkannya. Oleh itu, hal ini perlu kita kaji terlebih dahulu.

Dalam Kamus Dewan Edisi Keempat (2007), terdapat penjelasan tentang maksud kata “demikian”, “begini” dan “begitu”, seperti yang berikut:

“demikian” (2007: 331) bererti “begitu, begini, seperti (itu ) ini” dengan contoh binaan “demikianlah halnya”, “oleh yang demikian”, “tak demikian mahal”

“begini” (2007: 147) bererti “bagai ini, macam ini, seperti begini” dengan contoh binaan “tulislah begini”

“begitu” (2007: 147) bererti “bagai itu, macam itu, seperti itu” dengan contoh binaan “dahulu pun begitu juga”, selain maksud “amat sangat, terlalu” dengan contoh binaan “mereka hidup begitu mewah”

Berdasarkan maksud kata-kata tersebut, kita dapat merumuskan hal seperti yang berikut:

a. “hal ini begini” bererti “hal ini seperti ini”

“hal itu begitu” bererti “hal itu seperti itu”

“hal itu demikian” bererti “hal itu seperti itu / ini”

Strukturnya ialah FN + FS (struktur dalaman).

b. “dia begitu pandai” bererti “dia amat pandai”

Strukturnya ialah FN + FA (“amat” ialah kata penguat).

c. “begini/begitu/demikian” sama dengan “seperti ini/itu”

“begitu” juga dapat berfungsi sebagai kata penguat, tetapi bukan sebagai adverba.

Struktur klausa atau ayat “hal ini seperti ini/itu” mempunyai pola Frasa Nama (hal ini) dengan Frasa sendi nama (seperti ini/itu). Oleh itu, binaan seperti itu menepati struktur pola ayat dasar bahasa Melayu. Sila lihat perbandingan yang berikut:

5a.  Hal ini seperti itu.                  (FN + FS)

5b.  Hal itu seperti ini.                  (FN + FS)

6a.  Sifatnya seperti itu.               (FN + FS)

6b.  Gayanya seperti ini.              (FN + FS)

Jika diteliti, kata “begini”, “begitu” dan “demikian” juga merupakan penanda wacana rujukan (reference discourse marker) dalam ayat kedua yang merujuk maklumat dalam ayat yang mendahuluinya.

7a.  Ekonomi semakin pulih. Hal ini begini/begitu/demikian kerana rakyat kita bekerja keras.

7b.  Ekonomi semakin pulih. Hal ini seperti ini/itu kerana rakyat kita bekerja keras.

8a.  Semua manusia ada kelemahan.  Begini/begitu/demikian juga kita.

8b.  Semua manusia ada kelemahan.  Seperti ini/itu juga kita.

Oleh itu, binaan “Hal ini begini/begitu/demikian” ialah binaan ayat susunan biasa, manakala “Begini/Begitu Demikian juga kita” mempunyai struktur ayat susunan songsang.

Sebagai rumusan, boleh dikatakan bahawa binaan seperti “hal ini begini/begitu/demikian” mempunyai maksud dan struktur dalaman (deep structure) seperti “hal ini seperti ini/itu” yang mempunyai struktur FN + FS, dan patut diterima sebagai binaan yang betul.

Walau bagaimanapun, disebabkan oleh “begini/begitu/demikian” tidak diiringi oleh sendi nama dalam struktur permukaannya (surface strukture), hal ini boleh dianggap sebagai kecualian dalam tatabahasa bahasa Melayu. Bukankah perkara ini menepati kata-kata hikmat bahawa “bagi setiap rumus, ada sahaja kecualiannya” (for every rule, there is an exception).


Jumlah Perdagangan Malaysia Mencapai Nilai Tertinggi Baharu pada Mac 2022

Untuk mendapatkan maklumat terkini, ikuti kami melalui Telegram


Pengeluaran Getah Asli Susut 39% pada Februari


Petronas Peroleh Hidrokarbon Pertama dari Telaga Bukit Tua Fasa 2B Indonesia


LITRAK, SPRINT, KESAS, SMART Terima Tawaran Bersyarat Amanat Lebuhraya Rakyat


Pengumuman Harga Maksimum Skim Harga Maksimum Musim Perayaan Hari Raya Puasa Tahun 2022

Putrajaya – Kementerian Perdagangan Dalam Negeri dan Hal Ehwal Pengguna (KPDNHEP) terus komited memastikan Keluarga Malaysia dilindungi dan tidak terbeban dengan peningkatan kos sara hidup ketika ini.

Kementerian  melaksanakan Penentuan Harga Maksimum Ayam dan Telur Ayam pada 5 Februari 2022 dan sedang berkuat kuasa hingga 5 Jun 2022 sebagai langkah untuk menstabilkan harga ayam dan telur ayam serta memastikan keberadaan bekalannya di pasaran.

Permintaan terhadap barangan tertentu juga dijangka meningkat menjelang perayaan Hari Raya Puasa yang bakal disambut pada 3 Mei 2022. Sebagai langkah menstabilkan harga barangan dan memastikan keberadaan bekalan di pasaran sebelum, semasa dan selepas perayaan,

Kementerian akan meneruskan pelaksanaan Skim Harga Maksimum Musim Perayaan Hari Raya Puasa (HRP) 2022 yang akan berkuat kuasa pada 26 April hingga 6 Mei 2022, iaitu tujuh hari sebelum, semasa dan tiga  hari selepas perayaan.

Sebanyak 22 jenis barangan akan ditetapkan dengan harga maksimum semasa pelaksanaan Skim Harga Maksimum Musim Perayaan (HRP) 2022 yang melibatkan kategori hasil laut, barangan kering, sayuran dan daging.

Jumlah barangan harga terkawal bagi pelaksanaan Penentuan Harga Maksimum Ayam dan Telur Ayam serta Skim Harga Maksimum Musim Perayaan (HRP) 2022 melibatkan 28 jenis barangan daripada kategori ayam, telur ayam, sayur, barangan kering, sayuran, dan daging.

Senarai harga barangan harga terkawal bagi SKIM HARGA MAKSIMUM MUSIM PERAYAAN (HRP) 2022 adalah seperti yang berikut:

i.     Daging lembu tempatan (kecuali bahagian batang pinang).
ii.    Daging lembu import (*Harga maksimum di Sarawak sahaja).
iii.   Daging kerbau import (*Harga maksimum di Semenanjung Malaysia, Sabah dan WP          Labuan sahaja).
iv.    Ikan kembung termasuk ikan mabung (berat antara lapan ekor hingga 12 ekor setiap           kilogram).
v.      Ikan selayang (berat antara lapan ekor hingga 12 ekor setiap kilogram).
vi.    Ikan aya/tongkol (berat antara seekor hingga dua ekor setiap kilogram).
vii.    Ikan Demudok/Sagai/Cermin/Cupak (Sabah sahaja).
viii.  Tomato.
ix.     Cili merah.
x.      Kubis bulat Import (Indonesia dan China, tidak termasuk kubis Beijing).
xi.     Kacang panjang.
xii.    Terung panjang.
xiii.   Timun.
xiv.    Halia tua import.
xv.     Bawang merah besar import.
xvi.    Bawang besar Holland.
xvii.   Bawang putih (China).
xviii.  Ubi kentang import (China).
xix.    Cili kering.
xx.     Kacang tanah
xxi.    Kelapa biji (borong sahaja).
xxii.   Kelapa parut (runcit sahaja).

Senarai harga barangan harga terkawal bagi PENENTUAN HARGA AYAM DAN TELUR AYAM adalah seperti yang berikut:
i. Ayam hidup
ii. Ayam standard (disembelih dan dibersihkan berserta kaki, kepala, hati dan hempedal atau mana-mana bahagiannya).
iii. Ayam super (disembelih dan dibersihkan tanpa kaki, kepala, hati dan hempedal).
iv. Telur ayam gred A (berat antara 65.0 gram sebiji hingga 69.9 gram sebiji)
v. Telur ayam gred B (berat antara 60.0 gram sebiji hingga 64.9 gram sebiji)
vi. Telur ayam gred C (berat antara 55.0 gram sebiji hingga 59.9 gram sebiji)

Penentuan harga barangan bagi negeri-negeri dibuat mengikut kesesuaian harga pasaran semasa dan mengambil kira faktor perubahan harga, khususnya bagi barangan import yang dipengaruhi oleh harga dari negara asal, perubahan kadar tukaran mata wang dan
peningkatan kos utiliti penternak.

KPDNHEP menentukan harga maksimum pengeluar, borong dan runcit berdasarkan kepada maklumat harga yang dikenal pasti daripada punca yang berikut:

i. Pemantauan harga di semua daerah di seluruh negara sepanjang tahun 2021 dan dari bulan Januari hingga April 2022 berdasarkan kepada pungutan harga yang ditetapkan secara mingguan oleh KPDNHEP.

ii. Pandangan pelbagai agensi Kerajaan yang berkaitan, iaitu Jabatan Perkhidmatan Veterinar (JPV), Jabatan Pertanian Malaysia (DOA), Jabatan Perikanan (DOF), Lembaga Perikanan Malaysia (LKIM), Lembaga Pemasaran Pertanian Persekutuan (FAMA), dan Jabatan Perkhidmatan Kuarantin dan Pemeriksaan Malaysia (MAQIS)

iii. Perbincangan dengan pengeluar, pengimport, pembekal danpemborong barangan                tersebut.

Anggota Penguat Kuasa KPDNHEP akan berada di lokasi yang menjadi tumpuan orang ramai membeli-belah seperti pasar awam, pasar tani dan pasar raya untuk menjalankan pemeriksaan dan pemantauan setiap hari bagi memastikan pematuhan oleh peniaga sepanjang tempoh pelaksanaan skim ini.

Kementerian Pertanian dan Industri Makanan (MAFI) akan bekerjasama membuat pemantauan untuk memastikan bekalan barangan mencukupi dan memastikan harga di pasaran berpatutan dan seterusnya memastikan keberadaan bekalan di pasaran.

Adalah diingatkan bahawa tindakan tegas akan diambil terhadap peniaga yang gagal mematuhi peraturan-peraturan di bawah Skim ini. Mana-mana peniaga yang melakukan kesalahan akan diambil tindakan di bawah Akta Kawalan Harga dan Antipencatutan 2011 dan boleh dikenakan penalti seperti yang berikut:

(i) Kesalahan menjual barangan harga terkawal melebihi harga maksimum:(a) Individu; boleh didenda oleh mahkamah hingga RM100 000.00 atau dipenjarakan tidak melebihi tiga tahun atau kedua-duanya atau dikompaun hingga RM50 000.00, dan

(b) Syarikat; boleh didenda hingga RM500 000.00 atau dikompaun hingga RM250 000.00

(ii) Kesalahan gagal meletakkan tanda harga berwarna merah jambu bagi barangan harga terkawal:
(a) individu; boleh didenda oleh mahkamah hingga RM10 000.00 atau dikompaun hingga RM5 000.00 dan
(b) syarikat; boleh didenda sehingga RM20 000.00 atau dikompaun hingga RM10 000.00

Sekiranya pengguna mempunyai maklumat berkenaan salah laku
peniaga berhubung perkara ini boleh melaporkan kepada pihak KPDNHEP
melalui saluran berikut:
i. WhatsApp 019-279 4317 / 019-848 8000
ii. Portal Aduan; e-aduan.kpdnhep.gov.my
iii. Call Centre 1-800-886-800
iv. Emel [email protected]
v. Ez ADU KPDNHEP


MBAM Minta Kerajaan Campur Tangan Atasi Kenaikan Mendadak Harga Bahan Binaan

Untuk mendapatkan maklumat terkini, ikuti kami melalui Telegram


Syarikat Malaysia Digalakkan Merebut Peluang Tender Sukan Olimpik 2024

Tambah beliau, persiapan itu membolehkan pemain-pemain industri tempatan mengakses pasaran EU terutamanya Perancis yang bakal menganjurkan sukan berprestij itu, yang dijadual bermula 26 Julai hingga 11 Ogos 2024. “Matrade ingin berkongsi bahawa terdapat banyak peluang dalam penganjuran Sukan Olimpik dua tahun lagi iaitu dalam beberapa tender yang telah dikeluarkan oleh kerajaan Perancis. “Secara kumulatifnya tender ini bernilai 5 bilion Euro dan syarikat-syarikat Malaysia boleh mengambil peluang dalam prospek perniagaan yang ada melalui pembinaan Perkampungan Olimpik, misalnya yang sedang giat dijalankan.


Malayan Flour Mills Dijangka Naikkan Harga Jualan Tepung Akibat Peningkatan Harga Gandum

Firma itu menambah bahawa segmen berkenaan dijangka terus mengalami kerugian pada suku kedua tahun ini akibat kenaikan harga makanan untuk haiwan ternakan. Harga siling bagi ayam ditetapkan pada RM8.90 sekilogram manakala RM6.50 untuk ayam hidup dan mengikut laporan Bloomberg, purata harga kacang soya Amerika Syarikat (AS) meningkat sebanyak 35% kepada AS$15.61 (RM66.95) bagi setiap gantang pada suku pertama tahun 2022 berbanding AS$11.56 (RM49.58) pada suku pertama tahun 2021.

Harga purata jagung AS meningkat sebanyak 42.8% kepada AS$6.71 (RM28.78) untuk satu gantang pada suku pertama tahun 2022 berbanding AS$4.70 (RM20.16) pada suku pertama tahun 2021.


Saham Netflix Jatuh 30%


Trafik Antarabangsa MAHB Kembali Meningkat


TMK Memacu Bahasa ke Mercu

Kuala Lumpur − Dewan Bahasa dan Pustaka (DBP) akan terus melaksanakan fungsinya dalam memperkasakan serta mendaulatkan bahasa Melayu sebagai bahasa kebangsaan. Oleh itu, bagi memastikan bahasa Melayu terus di mercu, DBP juga akan meneruskan program dan aktiviti yang telah dirancang dan disusun melalui kegiatan kerjasama dengan pelbagai pihak melalui pelbagai saluran untuk mengembangkan bahasa kebangsaan khususnya dengan memfokuskan kepesatan teknologi maklumat dan komunikasi (TMK).

Hal ini dikongsi oleh YBrs. Dr. Hazami Jahari, Pengarah Jabatan Dasar dan Penyelidikan, Dewan Bahasa dan Pustaka (DBP) yang menyatakan bahawa agensi kebahasaan ini akan sentiasa mengenal pasti cara dan kaedah untuk menjayakannya. Pada waktu ini, DBP juga telah mewujudkan studio bagi mendekatkan DBP dalam dunia penyebaran maklumat digital menerusi aplikasi TMK.

Sementara itu, ketika mengulas tentang isu kerancuan bahasa, Dr. Hazami mengatakan bahawa isu itu juga sedikit banyak berpunca daripada sumber media. Menurutnya lagi, agensi penyiaran seperti Radio Televisyen Malaysia (RTM) masih teguh dan kekal mendaulatkan bahasa kebangsaan.

DBP turut menyediakan panduan dan kaedah yang betul kepada badan penyiaran mahupun mana-mana agensi media agar dapat menggunakan bahasa kebangsaan dengan betul. Namun begitu, pendekatan DBP tersebut tidak menyekat kreativiti mana-mana pihak media dan sentiasa memberikan khidmat nasihat agar semua pihak dapat mendaulatkan bahasa kebangsaan.

Beliau berkata demikian menerusi slot “Sembang KL”, yang diterbitkan oleh KLFM, Rentak Interaktif Kota, Radio Televisyen Malaysia (RTM). Siaran yang disiarkan secara langsung pada 2.30 petang itu dikendalikan oleh juruhebah, EJ atau Effa dan penerbit, Caaldidi, yang membincangkan tajuk “Azam Baharu Bahasa di Mercu”.

Sebelum mengakhiri program, beliau turut memaklumkan bahawa Majlis Pelancaran Kamus Dewan Perdana akan disempurnakan oleh DYMM Seri Paduka Baginda Yang di-Pertuan Agong pada 27 Januari 2022 di Dewan Bahasa dan Pustaka. Kamus Dewan Perdana ini merupakan kamus bahasa Melayu terlengkap dan terbesar di dunia.


Majlis Pelancaran Rangka Tindakan Keusahawanan Sosial Malaysia 2030 (Semy2030)

Kuala Lumpur  – Kementerian Pembangunan Usahawan dan Koperasi yakin Rangka Tindakan Keusahawanan Sosial Malaysia 2030 (SEMy2030) mampu mewujudkan ekosistem keusahawanan sosial yang ideal bagi mengarus perdana perusahaan sosial dalam ekonomi dan menormalisasi impak sosial dan alam sekitar yang dihasilkan menjelang tahun 2030.

SEMy2030 yang dilancarkan hari ini oleh YAB Perdana Menteri, Dato’ Sri Ismail Sabri Yaakob, merupakan hala tuju strategik baharu yang menggariskan strategi, inisiatif dan petunjuk prestasi utama bagi pembangunan keusahawanan sosial dengan matlamat untuk menjadi aliranutama perusahaan sosial sebagai penyumbang efektif kepada pembangunan sosio ekonomi negara yang inklusif, seimbang dan mampan.

Keterlihatan peranan keusahawanan sosial dalam mengatasi masalah
sosioekonomi masyarakat semakin meningkat berikutan dengan perjuangannya yang berteraskan matlamat untuk meningkatkan tahap kehidupan dengan memenuhi keperluan pelbagai lapisan masyarakat, terutamanya mereka yang terpinggir dan sering tercicir daripada arus pembangunan dan program bantuan yang disediakan oleh pihak kerajaan.

Rangka Tindakan Keusahawanan Sosial 2030 atau SEMy2030 yang dibangunkan oleh Kementerian Pembangunan Usahawan dan Koperasi ini bertepatan bagi menyokong perkembangan keusahawanan sosial di Malaysia dalam menangani isu sosial dan alam
sekitar yang dihadapi negara, termasuklah jurang pendapatan yang semakin melebar, kejadian bencana alam yang semakin meningkat serta krisis bekalan air.

Dengan tema mengarus perdana perusahaan sosial, menormalisasi impak sosial, Rangka Tindakan ini telah menggariskan sebanyak lima objektif yang sejajar dengan aspirasi, strategi dan inisiatif yang ditetapkan di bawah Wawasan Kemakmuran Bersama 2030, Dasar Keusahawanan Nasional 2030 dan Rancangan Malaysia Ke-12.

Dalam memastikan pencapaian objektif dan sasaran dasarnya, SEMy2030 telah membangunkan lima teras strategik, 20 strategi dan 45 inisiatif. SEMy2030 turut menetapkan deskripsi baharu perusahaan yang lebih inklusif selaras dengan ciri-ciri perusahaan sosial pada peringkat global.

Satu daripada inisiatif yang akan dilaksanakan di bawah SEMy2030 ialah pembangunan kerangka kawal selia dan tadbir urus yang efektif untuk mengukuhkan akauntabiliti serta membina kepercayaan daripada rakyat dan sektor swasta. Selain itu, Kerajaan melalui Kementerian Pembangunan Usahawan dan Koperasi akan melaksanakan semakan semula dan menambah baik kerangka pendaftaran dan akreditasi perusahaan sosial sedia ada bagi membantu perusahaan sosial mendapatkan akses yang lebih luas terhadap bantuan dan peluang untuk berkembang maju.

Malaysia masih mempunyai potensi yang besar dalam membangunkan lebih banyak lagi perusahaaan sosial tempatan. Berdasarkan tinjauan yang dilaksanakan oleh Thomas Reuters pada tahun 2016, Malaysia merupakan antara 10 buah negara terbaik yang memberikan peluang kepada usahawan sosial untuk berkembang maju.

Sehubungan dengan itu, Ismail menyeru semua pihak yang berkepentingan dalam pembangunan keusahawanan sosial, terutamanya agensi awam dan swasta, para pelabur impak sosial serta badan-badan korporat agar memberikan sokongan, kerjasama dan komitmen yang padu dan berterusan dalam melaksanakan anjakan transformasi yang  melalui SEMy2030.

Pada majlis yang sama, YAB Perdana Menteri turut menyaksikan penyerahan sumbangan bernilai RM156 300.00 daripada Uda Holdings Sdn. Bhd, Bank Rakyat, SME Bank dan Perbadanan Nasional Berhad (Pernas) kepada empat buah perusahaan sosial terpilih iaitu GoodKids Academy, Rodrell Sdn. Bhd., DIA My Academy Sdn. Bhd., dan MyMedikal Healthcare Sdn. Bhd. Pemberian geran RM810 935 turut disampaikan oleh SME Corp. Malaysia kepada 12 buah perusahaan sosial bagi Program SE Basic Scale Up dan Micro Connector.


Petronas Chemical Rekod Keuntungan Bersih RM7.3 bilion

Untuk mendapatkan maklumat terkini, ikuti kami melalui Telegram


Program SE untuk Anda (SE4U) Melabuhkan Tirai

Kuala Lumpur – Program SE untuk anda (SE4U) melabuhkan tirainya pada hari ini setelah diadakan selama tiga hari dari 22 April 2022 yang lalu. Majlis penutup  program ini disempurnakan oleh Ketua Setiausaha Kementerian Pembangunan Usahawan dan
Koperasi (KUSKOP), YBhg. Dato’ Suriani binti Dato’ Ahmad, mewakili Menteri Pembangunan Usahawan dan Koperasi, YB Tan Sri Noh bin HajiOmar.

Sepanjang tiga hari penganjuran Program SE4U yang diadakan di Lalaport, Bukit Bintang Kuala Lumpur, pelbagai aktiviti telah dilaksanakan dengan kerjasama di antara agensi-agensi di bawah Kementerian, rakan strategik dan usahawan sosial sedia ada. Acara kemuncak Program SE4U adalah pelancaran dokumen Rangka Tindakan Keusahawanan Sosial (SEMy2030) yang disempurnakan oleh YAB Perdana Menteri pada 23 April 2022.

Pengisian program-program SE4U yang melibatkan khidmat nasihat dan fasilitasi keusahawanan, gallery walk SEMy2030, kursus dan seminar asas keusahawanan sosial, pocket talk, SE Hunt, pecha kucha, Fundamental Family Hour dan Pitch Ring  berjaya meningkatkan kesedaran dan pemahaman pelbagai lapisan masyarakat termasuk bakal usahawan sosial mengenai lanskap keusahawanan sosial di Malaysia.

Majlis ini turut meraikan 80 penerima manfaat perusahaan sosial merangkumi Orang Kurang Upaya, ibu tunggal dan golongan B40 yang setiap mereka menerima sumbangan raya bernilai RM200.00 seorang. Semasa majlis penutup tersebut juga, Suriani menyerahkan Sijil Perusahaan Sosial Asas kepada 11 buah perusahaan sosial dan sijil tamat Kursus Asas Keusahawanan Sosial kepada 150 orang pelajar daripada lapan institusi pengajian tinggi (IPT).

Penganjuran SE4U ini merupakan titik permulaan kepada lebih banyak lagi pelaksanaan program dan inisiatif keusahawanan sosial pada masa akan datang selaras dengan aspirasi SEMy2030 untuk mengarus perdana perusahaan sosial dan menormalisasi impak sosial di Malaysia.


Pelan Penyusunan Semula Bantu Malaysia Aviation Group Catat Prestasi Positif Tahun 2021


Tol Percuma Diskaun hingga 50% Bersempena dengan Aidilfitri

Putrajaya – Kerajaan memperuntukkan tol percuma dan kadar diskaun di 30 buah lebuh raya di seluruh negara, kata Datuk Seri Ismail Sabri Yaakob.

Perdana Menteri berkata, pemberian diskaun tol ini selaras dengan fasa peralihan ke endemik sejak 1 April lalu dan sempena sambutan Aidilfitri yang dijangka pada 3 Mei depan.

Persetujuan dicapai selepas sesi rundingan bersama-sama 30 buah syarikat konsesi lebuh raya itu bakal membabitkan diskaun keseluruhan sebanyak RM77.11 juta untuk pengguna lebuh raya.

“Jumlah manfaat ini akan ditanggung bersama oleh kerajaan dan syarikat konsesi. Pemberian tol percuma membabitkan lebuh raya milik Kumpulan PLUS Malaysia Berhad (PLUS) yang menghubungkan jaringan lebuh raya utara selatan dan Anih Berhad (ANIH) yang menghubungkan lebuh raya pantai timur (LPT).

“Tol percuma akan bermula pada jam 12 tengah malam pada 30 April ini hingga 1 Mei depan pukul 11:59 malamkepada semua kelas kenderaan,“ kata beliau.


Kerajaan Tarik Pelabur dari Mesir dan Qatar untuk Sektor Getah


Malaysia Kekal di Landasan Pemulihan Ekonomi


Dividen Bank Rakyat 15%


Kerajaan Negeri Dapat Kelonggaran Tamabahan Penggunaan Pemberian MARRIS

Kuching – Melalui Mesyuarat Majlis Kewangan Negara kali ini, Kerajaan Persekutuan  menambahbaik Pemberian dan sokongan kepada negeri untuk tahun 2022, antaranya termasuklah:

i. Kerajaan Negeri diberi kelonggaran tambahan dalam                     penggunaan peruntukan di bawah Pemberian Penyenggaraan     Jalan Negeri (Pemberian MARRIS) sebanyak RM5 bilion             untuk tahun 2022.

Peruntukan ini bagi membiayai kerja penyenggaraan, pembaikan, penggantian serta pengubahsuaian jalan, jambatan, longkang, pembentung dan cerun di jalan negeri yang rosak akibat banjir termasuk di kawasan Pihak Berkuasa Tempatan.

Kerajaan Persekutuan amat prihatin ke atas situasi yang dihadapi oleh Kerajaan Negeri pascabanjir Monsun Timur Laut 2021/2022 yang lepas.

ii. Kerajaan Persekutuan bersetuju untuk mengkaji semula               Pemberian MARRIS supaya peruntukan tersebut dapat                 dimanfaatkan sepenuhnya oleh Kerajaan Negeri melalui               memperluaskan lagi skop perbelanjaan MARRIS untuk                 merangkumi penyelenggaraan jalan seperti yang di bawah           Lembaga Kemajuan Pertanian.

Sehubungan dengan itu, Kerajaan Persekutuan bersedia membuat pindaan garis panduan dan perundangan yang berkaitan untuk meluaskan skop penggunaan Pemberian MARRIS.

iii. Meningkatkan peruntukan pindahan fiskal ekologi                          (Ecological Fiscal Transfer – EFT) daripada RM70 juta                kepada RM100 juta sebagai insentif khusus kepada negeri-          negeri yang mewartakan kawasan baharu untuk dilindungi.

Insentif kewangan kepada Kerajaan-kerajaan Negeri ini bertujuan meningkatkan usaha pemeliharaan serta pemuliharaan kawasan biodiversiti daratan dan marin, Kerajaan negeri akan diberi insentif kewangan.

iv. Caruman sebanyak RM330 juta dalam Kumpulan Wang                Rizab Negeri bagi membiayai Pemberian Berdasarkan Tahap Pembangunan Ekonomi, Infrastruktur dan Kesejahteraan                 Hidup (Pemberian TAHAP).

v. Jawatankuasa akan ditubuhkan dengan dipengerusikan oleh        Ketua Setiausaha Perbendaharaan bagi membuat semakan          semua formula pengiraan, kriteria dan kaedah pengagihan            bagi Pemberian TAHAP.

Hal ini menunjukkan komitmen Kerajaan Persekutuan dalam menyediakan peluang kepada Kerajaan Negeri untuk melaksanakan projek pembangunan mengikut keutamaan dan keperluan negeri masing-masing. Langkah ini bagi memperkukuhkan lagi momentum pemulihan ekonomi Keluarga Malaysia.

Kerajaan Persekutuan sentiasa komited dalam memastikan hubungan dengan Kerajaan Negeri sentiasa berada dalam tahap yang terbaik.

Hasrat ini dimanifestasikan melalui peningkatan peruntukan yang disalurkan dalam pelbagai bentuk pemberian kepada Kerajaan Negeri pada setiap tahun. Oleh hal yang demikian, Kerajaan Persekutuan berharap pemberian-pemberian ini dimanfaatkan sepenuhnya oleh Kerajaan Negeri, terutamanya dalam memastikan kebajikan serta kesejahteraan Keluarga Malaysia sentiasa terpelihara.


CTOS Ambil Alih 9.1% Pegangan dalam RAM Holdings pada Harga RM25 Juta

Untuk mendapatkan maklumat terkini, ikuti kami melalui Telegram


Bencana Bahasa Merosakkan Bangsa

Kuala Lumpur −Bahasa Melayu kini dikatakan turut bergelut untuk kekal lestari dan iklim bahasa tersebut dilihat sama seperti bencana alam yang melanda negara pada hari ini. Adakah iklim bahasa kini diselubungi oleh mendung seolah-olah tidak menemukan sinar? Apakah kita bergelut untuk mempertahankan bahasa kebangsaan? Semua persoalan tersebut dirungkaikan oleh YBhg. Datuk Abang Sallehuddin Abg. Shokeran, Ketua Pengarah Dewan Bahasa dan Pustaka (DBP), yang diundang khas dalam program Ruang Bicara yang berjudul “Iklim Bahasa − Mendung atau Masih Ada Sinar?”. Program yang bersiaran secara langsung menerusi Bernama TV pada pukul 9.00 malam tadi dikendalikan oleh juruhebah, Ziana Nasir.

Menurut Datuk Abang Sallehuddin, sejarah perjuangan bahasa kita melalui perjalanan yang panjang, ibarat iklim yang sentiasa berubah. Sebelum negara mencapai kemerdekaan, iaitu sebelum bahasa Melayu dijadikan sebagai bahasa kebangsaan negara, pelbagai perjuangan dan halangan dilalui oleh masyarakat untuk memartabatkan bahasa Melayu. Para pejuang bahasa terdahulu sudah melihat betapa pentingnya peranan yang dimainkan oleh bahasa Melayu sebagai bahasa kebangsaan dalam pembangunan negara bangsa.

Tambah beliau lagi, DBP sentiasa bersiap siaga dalam menghadapi sebarang cabaran untuk memartabatkan bahasa Melayu sebagai bahasa kebangsaan. Yang lebih membanggakan, DBP sentiasa mendapat sokongan daripada rakyat Malaysia ke arah memartabatkan bahasa Melayu.

Tambah Datuk Abang Sallehuddin, DBP telah mencapai kejayaan yang membanggakan apabila kini sistem ejaan sudah mantap, istilah dalam bahasa Melayu sudah banyak diadakan, buku khazanah ilmu dalam bahasa Melayu sudah banyak diterbitkan, begitu juga dengan sistem pendidikan di negara ini telah melahirkan banyak cendekiawan dan bijak pandai. Beliau juga berharap agar para bijak pandai ini dapat membantu DBP dalam usaha memandaikan bangsa Malaysia menggunakan bahasa Melayu. DBP berperanan untuk menyediakan pelbagai bahan bacaan ilmu untuk membantu melahirkan masyarakat yang pandai dan berilmu, iaitu antara tujuan dan matlamat penubuhan DBP itu sendiri.

Pihak media juga berperanan sebagai satu wadah penyampaian maklumat kepada masyarakat sejak dahulu lagi dilihat mampu mempengaruhi iklim bahasa kebangsaan. Hal ini dibuktikan apabila pihak media seperti BERNAMA sentiasa memberikan ruang dan dukungan untuk semua masyarakat memberikan pandangan, mengadakan kempen mencintai bahasa dan tidak ketinggalan juga dilihat sentiasa mengutamakan bahasa Melayu dalam penyampaian dan hebahan maklumat kepada masyarakat. Hal ini sebenarnya banyak membantu DBP dalam usaha untuk mengembangkan dan memartabatkan bahasa kebangsaan.

Pada masa yang sama, Datuk Abang Sallehuddin turut menegaskan bahawa bencana bahasa seperti isu kerancuan bahasa yang terjadi dalam masyarakat pada hari ini berlaku disebabkan masyarakat tidak menguasai bahasa Melayu dengan baik dan juga tidak menguasai bahasa asing seperti bahasa Inggeris dengan baik. Akhirnya, untuk menyampaikan buah fikiran, maka masyarakat menggunakan pelbagai campuran bahasa yang menyebabkan berlakunya kerancuan bahasa.

Sekiranya penggunaan bahasa Melayu yang tidak betul menjadi amalan masyarakat, maka akan rosaklah keindahan bahasa Melayu. Situasi penggunaan bahasa rasmi dan tidak rasmi mestilah jelas supaya generasi muda boleh berinteraksi menggunakan bahasa yang betul mengikut situasi. Keutamaan penggunaan bahasa rasmi ialah dalam situasi formal seperti di parlimen, urusan surat-menyurat dan dokumen rasmi.

Datuk Abang Sallehuddin turut menyatakan bahawa rakyat digalakkan menguasai pelbagai bahasa tetapi keutamaan dan penekanannya mestilah kepada bahasa kebangsaan. Beliau turut menambah, janganlah ada dalam kalangan masyarakat yang meminggirkan bahasa Melayu kerana terlalu ghairah untuk mempelajari bahasa asing.


Inflasi Diunjur Terus Meningkat


Kerajaan Pertimbang Perkenal Mekanisme Subsidi Minyak Bersasar


Malaysia Peroleh Laba daripada Larangan Eksport Minyak Sawit Indonesia?

Apabila isu minyak sawit timbul, penulis teringat akan tiga isu besar. Pertama, tindakan beberapa pihak yang ingin mengambil tindakan terhadap Malaysia berikutan dengan isu pekerja yang tidak mendapa layanan setimpal. Kedua, tindakan pihak berkuasa India yang bercadang memboikot pembelian minyak sawit  dari Malaysia.

Isu tersebut timbul ekoran kenyataan mantan Perdana Menteri Malaysia, Tun Dr Mahathir Mohamad yang meminta India bekerjasama dengan Pakistan bagi menyelesaikan isu konflik dua buah wilayah berkenaan ketika berucap pada Perhimpunan Agung Pertubuhan Bangsa-Bangsa Bersatu (United Nations General Assembly (UNGA)) ke-74 pada 24 September 2020 hingga 28 September 2020.

Ketiga, Barat  yang melaksanakan diskriminasi terpilih mereka terhadap minyak sawit atas alasan keradangan kepada kulit dan pekerja buruh paksa, dan isu perubahan iklim, kini akur tentang peri pentingnya minyak sawit kepada dunia.

Dalam hal yang sama, Indonesia melarang pengeksportan minyak sawitnya ke pasaran dunia kerana ingin memenuhi pasaran domestiknya. Adakah hal ini akan menyebabkan dunia akan memberikan perhatian semula kepada Malaysia?

Presiden Joko Widodo mengumumkan bahawa Indonesia akan menghentikan eksport minyak masak dan minyak sawit mentah ke luar negara bermula 28 April ini.

Kesatuan Petani Kelapa Sawit Indonesia menyokong larangan kerajaan terhadap eksport kelapa sawit dan menyifatkannya sebagai langkah sementara yang diperlukan.

Tindakan negara pengeluar kelapa sawit dan pengeksport terbesar dunia itu bertujuan memastikan bekalan dan harga mampu beli minyak masak di pasaran domestik.

Adakah hal ini mendatangkan laba kepada Malaysia dari segi peningkatan pengeluaran? Dan, Malaysia berpotensi menjadi pengeksport utama minyak sawit?

India misalnya mengimport sebanyak 50% minyak sawit dari Indonesia. Dalam setahun, jumlah importnya dianggarkan sekitar lapan juta tan, iaitu memperuntukkan sebanyak 40% daripada jumlah minyak yang boleh digunakan untuk masakan. India ialah  negara pengimport terbesar  minyak masak sayuran di dunia

Apakah tindakan kerajaan India berikutan langkah Indonesia itu? Adakah New Delhi akan merujuk Malaysia untuk menambahkan ekport mintak sawit dari Malaysia?

Larangan eksport itu menyebabkan harga minyak kacang soya melambung ke paras tertinggi di tengah-tengah kebimbangan mengenai bekalan global minyak sayur-sayuran alternatif yang berkurangan.

Langkah Indonesia ini dikhuatiri akan memburukkan situasi kekurangan bekalan masak yang mungkin boleh membawa kepada krisis kebuluran makanan di negara yang bergantung pada import minyak masak.

Ketidakseimbangan permintaan dan penawaran dijangka menyebabkan harga minyak sawit dan minyak-minyak pesaing lain melonjak ke paras yang lebih tinggi.

Konflik Rusia–Ukraine menyukarkan pasaran minyak masak dunia. Rantau Laut Hitam sahaja memperuntukkan sebanyak 76% eksport minyak bunga matahari. Penghantaran melalui jalan laut ke rantau tersebut terjejas disebabkan oleh pihak insurans mengenakan premium yang tinggi kesan  situasi perang yang menyebabkan kapal penghantar kargo minyak masak tidak mampu menanggung kosnya.

Konflik kedua-dua buah negara ini memaksa kebanyakan negara yang terjejas import minyak bunga matahari bertukar kepada import minyak sawit. Ukraine dan Russia ialah pengeksport terbesar minyak bunga matahari di dunia. Menurut  the Observatory of Economic Complexity, laman sesawang visualisasi data unuk perdagangan antarabangsa, sebanyak 46% minyak bunga matahari  adalah dari Ukraine. Sementara, sebanyak  25% adalah dari Russia.

Jika diteliti, langkah Indonesia itu pernah dilaksanakan oleh beberapa buah negara. Sebagai contohnya, Argentina yang mengenakan cukai eksport yang tinggi  bagi minyak masaknya Sementara, Moldova, Hungary dan Serbia  malarang ekspot bijirin mereka.

Peningkatan dasar perlindungan makanan akan menimbulkan kebimbangan dalam kalangan negara yang bergantung pada bahan makanan asas  dan minyak masak seperti di Timur Tengah dan Afrika yang akan menbawa kepada kekurangan bekalan makanan dan dapat mencetuskan kekacauan.

Bagaimanakah pula dengan Malaysia? Dapatkah Malaysia mengimbangkan kekurangan minyak kelapa sawit dunia berikutan tindakan Indonesia itu? Indonesia merupakan negara pengeksport minyak sawit terbesar di dunia. Pada tahun lalu, pengeluaran minyak sawit Indonesia  adalah sebanyak 59% dan sebanyak 56% adalah daripada eksport minyak sawit.

Dalam hubungan ini, Timbalan Menteri Perusahaan, Perladangan dan Komoditi, Datuk Seri Wee Jeck Seng berkata, kesan jangka pendek tentunya menyebabkan negara pengimport mengalihkan pandangan ke negara ini. Namun begitu, Malaysia berdepan dengan cabaran kerana isu kekurangan tenaga buruh yang menyebabkan Malaysia tidak mampu menampung permintaan tinggi ekoran langkah yang diambil oleh Indonesia itu.

Jeck Seng turut memaklumkan bahawa ketika ini pengeluaran minyak sawit mentah (Crude Palm Oil (CPO)) yang mampu dikeluarkan oleh Malaysia  adalah sekitar 17 juta tan setahun. Hal ini disebabkan oleh faktor ketiadaan pekerja di sektor perladangan.

Menurut beliau, peningkatan permintaan eksport itu mampu memberikan cabaran kepada industri hiliran sawit tempatan di Malaysia memandangkan persaingan untuk mendapatkan bekalan bahan mentah. Jelas beliau, Malaysia masih bergantung pada permintaan dan penawaran minyak sawit dunia. Keperluan bagi pasaran tempatan pula hanya satu juta tan setahun bagi pengeluaran minyak masak bersubsidi.

Sebagai negara pengeluar dan pengeksport utama minyak sawit dan produk-produk hiliran berasaskan sawit, kerajaan Malaysia akan melindungi kelangsungan dan kebolehsaingan industri sawit tempatan pada peringkat global, termasuklah industri hiliran. Namun, sejauh manakah penghentian eksport minyak sawit itu dapat menangani masalah kekurangan minyak masak?

Langkah ini dibimbangi akan mewujudkan kekurangan yang besar di pasaran antarabangsa, dan meninggalkan kesan kepada pendapatan pekerja, petani kecil dalam industri ladang dan industri minyak sawit di Indonesia. Oleh hal yang demikian, Malaysia harus merancang strategi dan memikirkan perancangan jangka pendek dan jangka panjang.bagi meningkatkan eksport minyak sawitnya ke pasaran dunia.

Penulis ialah pensyarah di Jabatan Komunikasi, Fakulti Komunikasi, Seni Visual dan Pengkomputeran, Universiti Selangor (Unisel).


Harga Runcit Produk Petroleum dari 28 April 2022 hingga 4 Mei 2022

Untuk mendapatkan maklumat terkini, ikuti kami melalui Telegram

Putrajaya – Berdasarkan penetapan harga runcit produk petroleum secara mingguan menggunakan formula Automatic Pricing Mechanism, harga runcit produk petroleum bagi tempoh 28 April 2022 hingga 4 Mei 2022 adalah ditetapkan seperti yang berikut:

Bagi melindungi pengguna daripada kesan kenaikan harga sebenar minyak di pasaran global, kerajaan mengekalkan harga runcit petrol RON95 pada paras harga siling RM2.05 seliter dan diesel RM2.15 seliter, sungguhpun harga pasaran sebenar bagi kedua-dua produk telah meningkat melebihi paras harga siling yang telah ditetapkan sepertimana yang dapat dilihat pada harga runcit petrol RON97 yang ditetapkan mengikut harga pasaran.

Kerajaan juga akan terus memantau kesan perubahan harga minyak mentah dunia serta mengambil langkah yang bersesuaian bagi memastikan kebajikan dan kesejahteraan rakyat terus terpelihara.


Petunjuk Ekonomi Malaysia Jan-Mac 2022 Positif

Ketua Perangkawan, Datuk Seri Mohd Uzir Mahidin menyatakan bahawa pengeluaran khas Kumpulan Wang Simpanan Pekerja (KWSP) baru-baru ini dijangka meningkatkan permintaan barangan dan perkhidmatan yang seterusnya akan merangsang ekonomi. “Namun begitu, senario global yang berterusan akan meningkatkan harga komoditi yang mendorong kepada jangkaan inflasi. “Jumlah perdagangan negara mengekalkan prestasi kukuhnya dengan mencatatkan pertumbuhan 17.5%, mencecah RM184.8 bilion daripada RM157.3 bilion pada Februari 2021.“ Kedua-dua eksport dan import masing-masing melonjak kepada 16.8% dan 18.4% tahun ke tahun dengan merekodkan sebanyak RM102.3 bilion dan RM82.5 bilion, menyumbang kepada lebihan dagangan yang melebar sebanyak 10.7%.


Coway Bekerjasama dengan Universiti Malaya untuk Pusat Penyelidikan dan Pembangunan Antarabangsa yang Pertama di Malaysia

Kuala Lumpur –  Pusat penyelidikan dan pembangunan antarabangsa pertama Coway bakal dibuka di Malaysia! Dalam usaha untuk mengukuhkan komitmennya untuk menjadi Syarikat Best Life Solution, Coway Malaysia bekerjasama dengan sebuah institusi pengajian tinggi berprestij di Malaysia – Universiti Malaya (UM), dengan aspirasi untuk meneruskan penyelidikan dalam menyediakan penyelesaian yang mengubah kehidupan di luar penjagaan.

Dengan termeterainya memorandum persefahaman  yang ditandatangani antara dua buah organisasi terkemuka ini untuk kerjasama Akademik-Industri, pusat penyelidikan dan pembangunan canggih ini akan ditempatkan di UM dengan pelbagai makmal untuk menjalankan penyelidikan kualiti air dan tidur.

Coway Malaysia berhasrat memanfaatkan kepakaran profesor dan pelajar dari fakulti Kejuruteraan dan Sains untuk terus mempelopori inovasi teknologinya. Menerusi pusat penyelidikan dan pembangunan ini, Coway Malaysia boleh menjalankan penyelidikan yang lebih mendalam tentang cara menambah baik produknya dengan mengambil kira keperluan rakyat Malaysia. Di samping itu, kerjasama ini juga bakal membuka peluang bagi latihan amali, khidmat rundingan, penajaan, penubuhan makmal, dan sebagainya.

“Ini merupakan kemudahan penyelidikan dan pembangunan pertama kami di luar Korea Selatan dan kami sangat teruja untuk melihat rancangan kami kini menjadi kenyataan. UM ialah rakan kongsi yang terbaik untuk kerjasama ini kerana misi mereka untuk menimba ilmu baharu dan menyemai pembangunan pemimpin masa depan yang sejajar dengan semangat ‘Cowayian’ kami.

Saya berbangga untuk menyatakan bahawa Coway Malaysia juga merupakan syarikat peralatan rumah Korea yang pertama yang bekerjasama dengan UM dalam perkongsian unik ini dan kami berharap ini akan membuka jalan bagi pelbagai peluang inovatif pada masa depan.

Kami di Coway mengutamakan penyelidikan dan pembangunan kerana kami hanya mahu memberikan yang terbaik kepada pelanggan. Coway percaya kepada inovasi berterusan demi kehidupan lebih baik sambil kami berusaha untuk menyediakan penyelesaian di luar penjagaan.

Dengan pusat penyelidikan dan pembangunan ini terletak secara strategik di Malaysia, kami akan dapat memberikan tumpuan untuk menghasilkan peralatan rumah terbaik khas untuk rakyat Malaysia,” kata Kyle Choi, Pengarah Urusan Coway Malaysia.

Beliau menambah  bahawa menerusi memorandum persefahaman ini, Coway juga berusaha untuk meningkatkan kesefahaman antara kedua-dua pihak seperti peluang pekerjaan dan latihan amali bagi graduan UM serta pertukaran ilmu antara pakarindustri dari Korea Selatan dan Malaysia.

Pusat penyelidikan dan pembangunan Coway yang pertama  ditubuhkan pada tahun 1993 dan bertempat di Taman Penyelidikan Universiti Kebangsaan Seoul di Seoul, Korea Selatan.

Pusat penyelidikan dan pembangunan ini merupakan yang terbesar di dunia, dilengkapi dengan 182 peranti dan peralatan canggih.  Kemudahan tersebut juga telah menerima pensijilan oleh Persatuan Kualiti Air (WQA) di Amerika sebagai Makmal Ujian Diiktiraf yang memberikan tumpuan menjalankan ujian kecekapan dan keselamatan.

Dengan penubuhan pusat penyelidikan dan pembangunan keduanya, Coway Malaysia yakin dengan komitmen sepenuhnya untuk menjalankan penyelidikan dan inovasi tempatan di luar Korea Selatan. Coway Malaysia akan  memfokuskan penyelidikan kualiti air di Malaysia.

“Coway berinovasi untuk hidup yang lebih indah. Seperti UM, Coway mempunyai misi untuk memperkasakan generasi masa depan dan terus memperkenalkan inovasi hebat yang boleh membantu dalam penyelidikan dan menyediakan indeks kualiti air dan corak tidur. Kami berharap untuk memperbaik alam sekitar dan kehidupan setiap komuniti di Malaysia melalui penyelidikan ini,” kata Victor Kim, Ketua Bahagian Penyelidikan dan Pembangunan, Coway Malaysia.

“Kami mengalu-alukan peluang untuk bekerjasama dengan Coway Malaysia yang sentiasa bertekad untuk mengubah kehidupan dan menjadikan negara kita lebih indah dengan produk-produk inovatif mereka. Semua pelajar dan profesor kami sememangnya teruja dengan kemudahan penyelidikan dan pembangunan yang bakal dibuka di UM dan menantikan peluang menarik ini untuk berkongsi dan bertukar pengetahuan dengan pakar industri dari Korea Selatan.

Hal ini  sejajar dengan misi UM untuk menambahkan pembelajaran dan ilmu pengetahuan menerusi penyelidikan dan pendidikan berkualiti demi kepentingan negara dan kemanusiaan. Bagi mencapai matlamat ini, kami mempergiat usaha untuk menaikkan nama universiti menerusi proses pengantarabangsaan, kerjasama dan pakatan dengan industri strategik dan pihak-pihak berkepentingan,” kata Profesor Ir. Dr. Abdul Aziz Abdul Raman, Timbalan Naib Canselor (Pembangunan), Universiti Malaya.


MRT Corp akan Mulakan Proses Tender Laluan Lingkaran MRT3 pada Mei 2022

Untuk mendapatkan maklumat terkini, ikuti kami melalui Telegram


Maxis Catat Untung Bersih Suku Pertama RM298 juta


Malaysia Dapat Penuhi Permintaan Global untuk Minyak Sawit


Hanya Dua Telco Tandatangan Perjanjian Miliki Ekuiti DNB


Audit Bahasa Mantapkan Jati Diri Bangsa

Audit bahasa? Pastinya agak janggal kerana kita biasa mendengar tentang audit kewangan, audit staf dan audit pentadbiran. Apakah audit bahasa? Mengapakah perlunya dibuat audit bahasa? Bahasa bukan sekadar alat komunikasi untuk saling mengenal dan berhubung antara satu sama lain tetapi bahasa jiwa bangsa. YBhg. Prof. Datuk Seri Dr. Awang Sariyan, Pengerusi Lembaga Pengelola Dewan Bahasa dan Pustaka (DBP), yang juga Pengarah Institut Alam dan Tamadun Melayu (ATMA), Universiti Kebangsaan Malaysia, berkata demikian dalam Rancangan Peka Bahasa: Audit Bahasa menerusi Studio Siaran Langsung Media Sosial DBP pada hari ini.

Beliau turut memetik ucapan Yang Teramat Mulia Tengku Abdul Rahman Putra Al-Haj semasa berucap bersempena dengan sambutan Hari Kemerdekaan, iaitu bahasa kebangsaan ibarat roh kepada jasad. Tanpa bahasa kebangsaan, negara seakan-akan jasad tanpa roh. Itu ungkapan yang paling tepat kerana bahasa ialah kurniaan besar daripada Allah SWT kepada manusia bersama-sama akal fikiran, tidak kira agama ataupun latar bangsa.

Katanya lagi, bahasa ialah asas dalam pembinaan tamadun dan salah satu pancang negara bersama-sama pancang yang lain seperti pendidikan, kebudayaan, kedudukan agama dan perlembagaan negara. Oleh itu, bahasa ialah pancang yang penting untuk negara terutamanya untuk perpaduan.

Bahasa berperanan untuk memajukan negara melalui asas jati diri rakyat, iaitu bahasa Melayu menjadi alat komunikasi dalam jentera pentadbiran negara. Kita juga sedia maklum, sekiranya pelbagai bahasa digunakan dalam jentera pentadbiran negara, maka akan timbul kekeliruan dalam urusan dokumen, surat-menyurat dan sebagainya. Oleh itu, gunakan satu bahasa sahaja, iaitu bahasa Melayu sebagai bahasa kebangsaan.

Beliau turut menekankan bahawa audit bahasa penting bagi memastikan jentera pentadbiran negara bergerak dengan lancar. DBP satu-satunya badan kerajaan di dunia yang membuat audit bahasa. Audit bahasa dilakukan untuk perpaduan dan pembangunan negara, pendemokrasian dan pendidikan serta pengukuhan jati diri rakyat. Hanya dalam konteks rasmi kita menggunakan bahasa Melayu selain digalakkan untuk mempelajari bahasa lain.


Bahasa Melayu Megar di Persada Dunia

Terengganu − Untuk mengenali sesebuah negara, kita tidak dapat lari daripada mengenali dan mempelajari bahasa tempatan masyarakat tersebut. Bahasa Melayu umpamanya sebagai satu kursus bahasa yang ditawarkan di institusi luar negara seperti di Belanda, Perancis, Jerman, Jepun, Korea, dan China, telah diterima baik sebagai satu bahasa ilmu yang dipelajari dan diselidiki. Pada hari ini, pengajaran dan pembelajaran bahasa Melayu sebagai bahasa asing semakin berkembang di seluruh dunia. Keperluan untuk menguasai bahasa asing menyebabkan banyak universiti menawarkan kursus bahasa asing.

Di Jepun, terdapat sembilan buah universiti yang menawarkan Kursus Bahasa Melayu. Perkembangan positif ini memberikan satu petanda bahawa bahasa Melayu kini menjadi bahasa ilmu dan dikaji secara ilmiah oleh penyelidik dari luar negara. Sehingga kini, lebih 300 juta penduduk dunia bertutur dalam bahasa Melayu. Berpandukan faktor geopolitik, ekonomi, potensi, serta pelbagai faktor penyokong yang lain, sudah tiba masanya bahasa Melayu terus diperkasakan ke peringkat yang tertinggi, khususnya sebagai medium untuk melahirkan generasi yang berfikiran tinggi dalam ilmu penyelidikan bahasa.

Perkembangan pengajian bahasa Melayu di persada antarabangsa yang amat memberangsangkan ini sewajarnya dimanfaatkan oleh ahli akademik dan para penyelidik kerana mereka ialah golongan sarjana yang mempunyai tugas dan tanggungjawab utama untuk mengangkat bahasa Melayu sebagai bahasa ilmu tinggi menerusi kerjasama penyelidikan dan penerbitan ilmiah.

Menurut Naib Canselor Universiti Malaysia Terengganu (UMT), dalam ucapan alu-aluannya menerusi Syarahan Darul Iman Siri 3, universiti merupakan sektor yang paling ampuh untuk memartabatkan bahasa Melayu kerana institusi tersebut merupakan contoh terbaik yang mengumpulkan pelbagai kaum, agama dan budaya dalam perjuangan menuntut ilmu pengetahuan dalam pelbagai jurusan.

Selain itu, universiti juga selaku gedung ilmu perlu menghargai peranan besar bahasa Melayu dalam memberikan nilai ilmu kepada masyarakat dunia. Justeru, UMT sentiasa mendorong pelajar antarabangsa untuk mengenali dengan lebih mendalam tentang kepentingan bahasa Melayu dalam kehidupan seharian. Hal ini sekali gus dapat membantu Malaysia dalam meningkatkan penggunaan bahasa Melayu. Secara tidak langsung, hal tersebut menarik minat pelajar asing untuk mendekati budaya di Malaysia.

Sementara itu, menurut Prof. Madya Dr. Hiroki Nomoto pula, masa depan bahasa Melayu di Jepun dilihat masih berpotensi untuk berada dalam kelas yang tersendiri, iaitu konsisten untuk diterima dan dipelajari oleh pelajar Jepun walaupun jumlah pelajar yang mengambil bahasa Melayu di TUFS tidak begitu ramai.

Usaha yang berterusan dalam aspek kerjasama dan sokongan daripada institusi pendidikan tinggi di Malaysia amat diperlukan bagi mengembangkan bahasa Melayu di persada dunia.

Oleh itu, sebagai warganegara Malaysia, bahasa Melayu tidak boleh dilihat sebagai hak milik sesuatu kaum sahaja tetapi berkongsi rasa kebertanggungjawaban untuk memasyarakatkan bahasa Melayu. “Sakit sama mengaduh, luka sama menyiuk.“ Warga Malaysia perlu bertanggungjawab untuk bahasa dan bangsa dengan mengembangkan bahasa Melayu dalam ranah ilmiah di persada antarabangsa.

Demikianlah antara perbincangan menarik daripada pembicara jemputan, iaitu Prof. Madya Dr. Hiroki Nomoto dari Tokyo University of Foreign Studies (TUFS), dalam program Syarahan Darul Iman 3, anjuran Pusat Pendidikan Asas dan Lanjutan (PPAL), UMT, dan Dewan Bahasa dan Pustaka Wilayah Timur, yang bertajuk “Bahasa Melayu dari Jendela Matahari Terbit” dan disiarkan secara langsung melalui Webex dan FB PPAL pada pukul 10.00 pagi tadi.


Pengeluar Sarung Tangan Perlu Beralih kepada Industri Bukan Perubatan


Dinamik RCEP Rancakkan Pembangunan Ekonomi Serantau


Krisis Rusia-Ukraine dan Varian Omicron Terus Beri Kesan kepada Kargo Udara

“Walapun data itu menunjukkan angka yang positif, namun trend itu merupakan kejatuhan ketara berbanding debnngan 11.2% tahun ke tahun pada bulan Februari 2022 dengan Asia dan Eropah mencatatkan penurunan terbesar dalam kapasiti.“ Syarikat penerbangan Asia Pasifik mencatatkan penurunan kuantiti kargo udara sebanyak 5.1% pada Mac 2022 berbanding bulan yang sama pada 2021, manakala kapasiti yang tersedia di rantau itu susut sebanyak 6.4% berbanding Mac 2021 yang menyaksikan penurunan terbesar dalam kalangan semua rantau. “Dasar sifar-COVID di tanah besar China dan Hong Kong memberi kesan kepada prestasi.“


2022 Kebangkitan Semula Pengusaha Bas Ekspres

Meskipun belum dapat menutup kerugian namun keadaan itu sedikit sebanyak melegakan mereka. Yang Dipertua Persatuan Pengusaha Bas Ekspres Melayu Semenanjung Malaysia (Pembawa), Laili Ismail menyatakan bahawa tahun ini merupakan tahun kebangkitan buat semua pengusaha bas ekspres. “Saya rasa, selepas dua tahun COVID-19, tahun ini merupakan tahun kebangkitan dan tahun permulaan bagi pengusaha bas untuk bangkit semula memberi khidmat kepada masyarakat yang berulang-alik dari desa ke kota, dari kota ke desa.“Alhamdulillah, pada tahun ini kita dapat menyediakan perkhidmatan bas kepada penumpang-penumpang yang nak balik beraya sempena Aidilfitri.“


Petronas Dagangan, Petros Lengkapkan Pemindahan Perniagaan dan Operasi LPG Sarawak

Untuk mendapatkan maklumat terkini, ikuti kami melalui Telegram


MYEG Lancar “Compare by MYEG X NFT Pangolin“

Pengerusi Eksekutif, Datuk Norraesah Mohamad menyatakan bahawa MYEG komited untuk memupuk penggunaan NFT dalam kalangan orang ramai. “Inisiatif Compare by MYEG X BFT Pangolin merupakan peluang bagi memperkenalkan NFT dan faedahnya kepada pangkalan pengguna MYEG. “Dengan menyediakan NFT yang siap sedia, percuma serta boleh disesuaikan kepada pengguna Compare by MYEG, kami akan memberi mereka pendedahan awal kepada penempaan NFT termasuk menunjukkan bahawa penggunaan NFT adalah agak mudah.“


Isu Bekalan Cip Jualan Proton Merosot April 2022

“Keadaan masih tidak menentu sepanjang tahun ini dan industri kereta berada di bawah tekanan daripada peningkatan kos, namun syarikat sedang mengusahakan langkah untuk mengatasi isu ini bagi memastikan pelanggan kami mendapat produk dan nilai terbaik di Malaysia dan luar negara.“ Walaupun usaha terbaik dilakukan untuk memulihkan kekurangan dalam pengeluaran pada suku pertama, tetapi bulan April terbukti menjadi satu lagi bulan yang mencabar kerana isu bekalan cip terus mengehadkan bilangan kereta yang dijual.


“Manfaat Pembukaan Pintu Sempadan“ – Raja Muda Perlis

Padang Besar – Raja Muda Perlis, Duli Yang Teramat Mulia (DYTM) Tuanku Syed Faizuddin Putra Jamalullail bertitah supaya semua pihak memanfaatkan sepenuhnya pembukaan pintu sempadan negara susulan pengisytiharan fasa endemik pasca COVID-19. Hal ini demikian kerana potensi dan peluang daripada pembukaan pintu sempadan negara sama ada dengan negara Thailand, Indonesia mahupun Singapura yang dioptimumkan dapat memberikan impak kepada ekonomi semua pihak. Titah baginda:

Usahawan mikro misalnya, boleh mempertingkatkan pemasaran produk dengan lebih agresif ditambah dengan pemantapan aktiviti pemasaran dalam talian yang telah dilaksanakan sepanjang fasa pandemik. Fasa ini juga harus dilihat sebagai pembuka ruang dan peluang untuk menerokai bidang baharu dalam aktiviti ekonomi rentas sempadan sejajar dengan amalan norma baharu pasca COVID.

DYTM Tuanku Syed Faizuddin Putra bertitah demikian ketika berkenan menerima sembah mengadap Major Jeneral Polis (Bersara) Dato’ Pichate Pitisathepan yang merupakan Ketua Koordinator Program Majlis Agama Islam dan Adat Istiadat Melayu Perlis (MAIPs) di Thailand dan isteri beliau, Datin Nuranee Pitisathepan bersempena dengan Program Mahabbah Aidilfitri MAIPs – Wilayah Satun anjuran MAIPs di Terminal ICQ sempadan Thailand-Malaysia di Wangprachan – Wang Kelian tengah hari semalam.

Turut hadir dalam program sembah mengadap tersebut ialah Yang DiPertua Majlis Agama Islam Wilayah Satun, Haji Harun Umachi dan Ketua Pegawai Daerah Muang Satun, Pirapat Ngerncharoen serta Ketua Pegawai Eksekutif MAIPs, Haji Mohd Nazim Mohd Noor dan Ketua Penyelaras Malaysia bagi Jaringan MAIPs dengan Majlis Agama Islam 6 Wilayah Andaman Thailand, Datuk Zul Aznam Haron dan timbalannya, Ashidan Mat Isa.

Menurut Haji Mohd Nazim, “Sebagai negeri paling utara Malaysia yang berjiran dengan negara Tailand khususnya pesisir lautan Andaman, MAIPs menggalas amanah menjalinkan kerjasama dalam pelbagai bidang pengurusan hal ehwal Islam dan bahasa Melayu melalui kerjasama eratnya bersama-sama Majlis Agama Islam 6 Wilayah Andaman Thailand“.

Pada tahun 2022, MAIPs mensasarkan pelaksanaan program Ziarah Mahabbah yang dilaksanakan saban tahun sejak 2015. Selain itu, MAIPs juga merancang untuk melaksanakan Seminar Ummatan Wahidah yang melibatkan MAIPs dan Majlis Agama Islam 6 Wilayah Andaman yang terdiri daripada Wilayah Krabi, Phuket, Trang, Phang Nga dan Ranong selain Satun yang menjadi urus setia perhubungan antara kedua-dua belah pihak.


Kadar Inflasi Dijangka Terus Meningkat


MIDF Research Positif terhadap Prospek Masa Depan Industri Semikonduktor Global

Firma itu menyatakan bahawa jualan global untuk Mac 2022 adalah AS$50.6 bilion (RM221.50 bilion) dengan Amerika Syarikat (AS) mengetuai pasaran serantau dengan pertambahan jualan sebanyak 40.1%. “Kami kekal positif bahawa sektor ini dijangka terus berkembang pesat kerana peningkatan pengunaan dan integrasi, mengatasi sektor lain termasuk kewangan dan industri. “Antara syarikat pilihan kami dalam sektor ini termasuk Inari Amertron Berhad dengan saranan ‘beli’ pada harga sasaran (TP) RM4.55 dan Unisem (M) Berhad dengan saranan ‘beli’ pada TP RM4.33 didorong peningkatan kandungan frekuensi radio (RF) dan penggunaan telefon pintar 5G.


Memahami Istilah Epidemik, Pandemik dan Endemik

Adalah terlalu awal bagi Menteri Kesihatan, YB Khairy Jamaluddin, untuk menyatakan bahawa COVID-19 kini menjadi endemik di Malaysia pada akhir Oktober 2021 ketika angka kematian kes COVID-19 masih tinggi walaupun pada kadar vaksinasi yang tinggi. (Lim Kit Siang, 11 September 2021).

Menteri Dalam Negeri, Dato’ Seri Hamzah Zainuddin juga mengatakan bahawa “semua pihak harus memainkan peranan bersama dengan menjadikan praktik mematuhi SOP normal, apalagi ketika wabak COVID-19 diumumkan sebagai endemik kemudiannya“. (BERNAMA, 05/09/2021)

Sekiranya anda mengingati kisah penularan wabak SARS pada awal tahun 2000-an atau sedang membuat persiapan menentang virus COVID-19 sekarang, maka anda pasti pernah mendengar tentang perkataan epidemik dan pandemik. Dengan setiap penularan wabak biologi (outbreak, iaitu peningkatan mendadak dalam kejadian penyakit atau keadaan perubatan di tempat atau populasi tertentu/penularan), kita menemui kata-kata ini digunakan lebih kerap dan sering tidak tepat.

Mengapakah kita mudah terkeliru dengan istilah-istilah ini? Kedua-dua perkataan itu mengandungi sisipan kata “-demik“ dan digunakan untuk penularan atau letusan wabak penyakit tetapi tidak sama. Kesamaan ini menyebabkan banyak orang menggunakan kedua-dua perkataan tersebut secara bergantian atau secara tidak betul. Walau bagaimanapun, perbezaan utamanya adalah mengenai skala.

Oleh itu, ayuh terokai kedua-dua perkataan itu. Untuk mengetahui maklumat yang lebih lanjut mengenai pengistilahan koronavirus, seseorang itu bolehlah merujuk glosari bagi semua perkara tentang COVID-19 di https://covid-19.moh.gov.my/.

Contohnya, terdapat penjelasan mengenai alat untuk membantu pernafasan seseorang (respirator) dan alat untuk menyegarkan udara (ventilator), kuarantin (quarantine) dan pengasingan (isolation).

Untuk maklumat kecemasan kesihatan, keselamatan, dan perubatan atau kemas kini mengenai wabak koronavirus, silalah kunjungi Pusat Pengendalian dan Pencegahan Penyakit (CDC) dan Organisasi Kesihatan Sedunia (WHO).

Epidemik ialah penyakit yang “menyerang kebanyakan orang pada masa yang sama dan merebak daripada seorang kepada seorang lain di kawasan di mana penyakit ini tidak menular secara kekal.“ Pertubuhan Kesihatan Sedunia (WHO) menyatakan bahawa wabak itu berlaku di peringkat wilayah atau komuniti.

Menurut Kamus Dewan, epidemik bermakna keadaan sesuatu penyakit berjangkit yang mudah merebak dalam kalangan penduduk sesuatu kawasan pada waktu yang sama ataupun wabak.

Epidemik biasanya digunakan sebagai kata nama, yang bermaksud “penyebaran penyakit sementara“. Contohnya, “Bandar ini dapat menghentikan wabak selesema sebelum merebak ke seluruh negeri“.

Secara metaforanya, epidemik ialah “penyebaran cepat atau peningkatan dalam kejadian sesuatu“, biasanya dengan konotasi negatif atau humor. Epidemik gentrifikasi mempengaruhi masyarakat berpendapatan rendah atau penampilan hipster yang memberikan jalan kepada wabak fesyen 1990-an.

Kata “-demik“ untuk epidemik dan pandemik berasal daripada perkataan dêmos (Yunani), yang bermaksud “orang-orang dari suatu daerah“. Orang Inggeris telah menguna pakai perkataan “demos“ itu untuk perkataan “demokrasi“.

Penyakit pandemik pula ialah wabak yang telah tersebar di wilayah yang luas, iaitu lazim di seluruh negara, benua atau seluruh dunia. Pandemik juga digunakan sebagai kata nama, yang bermaksud “penyakit pandemik“. WHO secara lebih khusus mendefinisikan pandemik sebagai “penyebaran penyakit baharu di seluruh dunia“.

Pada 11 Mac 2020, WHO secara rasminya menyatakan bahawa wabak COVID-19 sebagai wabak akibat penyebaran dan keparahan penyakit global. Walaupun pandemik dapat digunakan untuk penyakit yang telah tersebar ke seluruh negara atau daratan besar lainnya, kata ini umumnya ditujukan untuk penyakit yang telah tersebar di seluruh benua atau seluruh dunia. Contohnya, “Setelah mendokumentasikan kes di semua benua kecuali di Antartika, para saintis menyatakan bahawa penyakit ini sebagai wabak pandemik“.

Sebagai kata sifat atau adjektif, pandemik juga dapat bererti “umum“ dan “universal atau menyeluruh“ juga sering dengan konotasi negatif. Namun begitu, pandemik tampaknya yang paling sering digunakan dalam konteks epidemiologi, yang berkaitan dengan penyakit berjangkit.

Pandemik juga diserap ke dalam bahasa Inggeris melalui bahasa Latin, iaitu pada tahun 1600-an. Seperti epidemik, pandemik juga berasal daripada perkataan pándēmos (Yunani), “awam atau umum.“ Seperti epidemik, pandemik pada asalnya digunakan untuk penyakit apabila orang Inggeris menggunakannya dalam bahasa mereka.

Endemik ialah kata sifat (adjektif) yang bermaksud “semula jadi, berasal dari, terbatas, atau tersebar luas di tempat atau populasi manusia“. Endemik mungkin yang paling sering digunakan untuk menggambarkan penyakit yang lazim di atau terbatas pada lokasi, wilayah atau populasi tertentu.

Contohnya, penyakit malaria dikatakan sebagai endemik di kawasan tropika. Dalam konteks ini, endemik juga dapat digunakan sebagai kata nama. Penyakit endemik boleh disebut sebagai endemik.

Apabila digunakan untuk menggambarkan spesies tumbuhan atau haiwan yang hanya terdapat di tempat tertentu, endemik memiliki erti yang sama dengan maksud asli atau peribumi. Hal yang sama juga dapat diterapkan pada ciri manusia, tempat, atau situasi. Contohnya,“Korupsi rasuah adalah endemik dalam organisasi itu ketika saya bekerja di sana“.

Rekod pertama endemik dalam bahasa Inggeris berasal dari pertengahan tahun 1600-an, yang berasal daripada bahasa Yunani éndēm (os). Awalan “en“ bermaksud “masuk atau dalam“ dan berakar daripada bahasa Yunani dēm (os) yang bermaksud “orang“. Oleh itu, makna asas endemik ialah “dalam orang tertentu“ (atau “dalam kawasan tertentu“).

Bagaimanakah cara untuk menggunakan istilah epidemik, pandemik dan endemik?

Memang mudah untuk kita menjadi keliru lagi mengelirukan mengenai perkataan tersebut. Pertama, perkataan itu mempunyai ciri “-demik“, yang menjadikannya sukar untuk mengeluarkan perkataan mana yang harus digunakan dan dalam situasi yang mana satu.

Namun begitu, inilah peraturan praktikal yang berguna untuk menggunakan awalan dua perkataan ini, iaitu “epi-“ dan “pan-“. Awalan “epi-“ ialah daripada bahasa Yunani dan bermaksud “apabila, atas, dekat, pada,“ sementara “pan-“ juga awalan Yunani, yang bermaksud “semua“.

Mengetahui akan hal ini, cuba fikirkan tentang epidemik sebagai permulaan sesuatu, iaitu sama ada penyakit atau kecenderungan yang merebak dengan cepat di dalam komuniti atau wilayah, sedangkan pandemik ialah penyakit yang menjadi wabak apabila menjangkau lebih banyak orang, terutama di seluruh benua atau seluruh dunia.

Sekiranya sesuatu itu merebak seperti api, perkara itu ialah epidemik. Sekiranya sesuatu telah merebak seperti api liar dan pada saat ini secara besar-besaran dalam jangkauan dan kesannya itu ialah pandemik.

Sekiranya jangkauannya di seluruh dunia, maka pandemik dapat menyebabkan penyakit menjadi endemik (sebagai tentangan daripada sebahagian besarnya dibendung atau dibasmi melalui penggunaan vaksin, misalnya). Untuk memudahkan lagi pemahaman, yang berikut ialah contoh lain dalam ayat, iaitu “Semua sekolah di bandar ini terpaksa ditutup untuk mengelak penularan epidemik campak“.

Walaupun tidak diketahui dengan tepat di mana penyakit ini pertama kali muncul, pandemik selesema Sepanyol pada tahun 1918 dianggarkan telah menjangkiti sepertiga manusia di seluruh dunia. Polio ialah endemik di beberapa buah negara yang mana penyebarannya belum dapat dibendung.

Apakah perbezaan epidemik, pandemik, dan penularan?

Orang ramai bukan sahaja menyebut COVID-19 sebagai endemik dan pandemik tetapi mereka juga menyebutnya sebagai wabak penularan. Wabak penularan merupakan “penularan atau kejadian tiba-tiba“ atau “letusan.“ Ketika merujuk penyakit yang menular, wabak penularan secara khusus ialah peningkatan kes secara tiba-tiba, terutama ketika penyakit itu hanya atau sejauh ini mempengaruhi kawasan yang agak lokal.

Hal ini menjadikan wabak penularan penyakit hampir sama dengan epidemik. Dalam pertuturan dan penulisan seharian, secara umumnya orang ramai dapat merujuk  penyebaran utama penyakit berjangkit sebagai wabak penularan untuk wabak koronavirus. Akan tetapi, dalam komunikasi rasmi, perubatan dan ilmiah, adalah penting untuk tidak mengelirukan epidemik tempatan (seperti penyakit yang hanya menyerang bandar) dengan pandemik kerana hal ini menunjukkan bahawa wabaknya merebak ke seluruh dunia.


Larangan Eksport Minyak Sawit Indonesia Dijangka Bertahan Sebulan

Untuk mendapatkan maklumat terkini, ikuti kami melalui Telegram

“Seandainya, perintah larangan itu berterusan, ia akan membawa kepada kemusnahan permintaan disebabkan harga minyak sawit yang lebih tinggi akibat kekurangan bekalan di dalam pasaran. “Bagaimanapun kerjaan Indonesia tidak menetapkan sebarang tarikh khusus untuk larangan itu namun dipercayai larangan itu akan diteruskan sehingga harga minyak masak pukal mereka menurun kepada paras Rp14 000.00 (RM4.22) seliter,“ katanya dalam satu nota kajian.


Perkhidmatan Pengkomputeran Awan (Cloud) Pemacu Tranformasi Digital Sektor Awam

Putrajaya – Perkhidmatan Pusat Data Sektor Awam (PDSA)  dinaikkan taraf kepada perkhidmatan Pengkomputeran Awan (CLOUD), khusus untuk kegunaan seluruh agensi kerajaan. Sehubungan dengan itu, Kerajaan memperkenalkan perkhidmatan bersepadu dikenali sebagai government hybrid cloud atau MyGovCloud yang menggabungkan perkhidmatan MyG[email protected] dan Public Cloud oleh Cloud Service Provider (CSP).

Inisiatif MyGovCloud seiring dengan Inisiatif Kelima di bawah Teras 1 Rangka Tindakan (Blueprint) Ekonomi Digital Malaysia (MyDigital) yang menyasarkan 80% penggunaan storan Pengkomputeran Awan merentas sektor awam pada tahun ini.

MyGovCloud bertujuan memacu transformasi digital sektor awam secara holistik yang dapat merangsangkan pertumbuhan ekonomi digital dan agenda pendigitalan ke seluruh negara.

Pemilihan CSP dibuat selepas syarikat-syarikat penyedia perkhidmatan di dalam negara dan di luar negara mengemukakan cadangan (Request for Proposal (RFP)) sebelum penilaian dibuat secara telus melibatkan pelbagai pihak. Hasil penilaian ini, Kerajaan bersetuju melantik empat syarikat panel CSP untuk menyediakan perkhidmatan CLOUD yang terbaik, selamat dan terjamin.

Bagi memperkasakan MyGovCloud, khususnya dalam penyediaan perkhidmatan Public Cloud, Perjanjian Kontrak Berpusat Pengkomputeran Awan dikenali sebagai Cloud Framework Agreement (CFA) dimeterai antara kerajaan dengan CSP, berserta syarikat penyedia perkhidmatan CLOUD Bumiputera tempatan lantikan CSP dikenali sebagai Managed Service Provider (MSP).

Kontrak CFA bersama-sama kerajaan, CSP dan MSP melibatkan empat buah syarikat CSP iaitu Amazon Web Services Malaysia Sdn. Bhd., Google Cloud Malaysia Sdn. Bhd., Microsoft (Malaysia) Sdn. Bhd. dan Telekom Malaysia Berhad.

Empat buah syarikat MSP terdiri daripada Cloud Connect Sdn. Bhd., Enfrasys Solutions Sdn. Bhd., Radmik Solutions Sdn. Bhd., dan Awantec System Sdn. Bhd.

Penglibatan CSP dan MSP ini dijangka membuka potensi pelaburan dalam negara bernilai RM12 bilion hingga RM15 bilion menjelang tahun 2025.

Pelaburan ini akan menjadi “tulang belakang“ kepada pembentukan sebuah ekosistem digital yang mampan untuk mencapai pertumbuhan ekonomi  lestari, sekali gus bakal menjadikan Malaysia sebagai hab digital utama di rantau ASEAN.

Inisiatif MyGovCloud diyakini dapat melahirkan lebih banyak pakar pengkomputeran awan menerusi latihan berterusan dan program pensijilan yang disediakan oleh CSP dan MSP.Hal ini juga dapat meningkatkan kompetensi dan keupayaan penjawat awam seiring dengan keperluan dan teknologi semasa.

Melalui pelaksanaan CFA, agensi sektor awam akan dapat menikmati perkhidmatan CLOUD yang lebih baik, cepat, cekap dan bersasar pada harga yang kompetitif menerusi tawaran diskaun pukal oleh CSP dan MSP.

Secara keseluruhannya, perjanjian CFA ini merupakan satu inovasi dalam perolehan perkhidmatan CLOUD di semua agensi sektor awam, seiring dengan pengukuhan fungsi dan peranan MAMPU pada masa depan.


Indeks Pengeluaran Perindustrian Meningkat 5.1%


BNM Dijangka Kekalkan OPR 1.75%


Malaysia Airlines Tambah Penerbangan Terus dari KL ke Doha


Laporkan Pendapatan Tahun Taksiran 2021 Selewat-lewatnya pada 15 Mei 2022 untuk Mengelakkan Penalti

Kuala Lumpur – Lembaga Hasil Dalam Negeri Malaysia (HASiL) ingin memberikan peringatan kepada semua pembayar cukai yang tidak menjalankan perniagaan agar segera melaporkan pendapatan mereka yang layak dikenakan cukai untuk Tahun Taksiran 2021 selewat-lewatnya pada 15 Mei 2022 melalui e-Filing bagi mengelakkan sebarang penalti lewat kemuka Borang Nyata Cukai dikenakan.

Tarikh akhir pengemukaan Borang Nyata Cukai Tahun Taksiran 2021 (TT 2021) bagi kategori pembayar cukai yang tidak menjalankan perniagaan ialah seperti yang berikut:

Sebagai panduan berkenaan pengemukaan Borang Nyata Cukai ini, pembayar cukai boleh merujuk kepada Program Memfail Borang Nyata bagi tahun 2022 yang boleh diakses dan dimuat turun menerusi pautan yang berikut:

https://phl.hasil.gov.my/pdf/pdfam/ProgramMemfailBN_2022_1.pdf
ii. Bahasa Inggeris:

Sebagai makluman, hingga 30 April 2022, lebih 2.58 juta Borang Nyata Cukai Tahun Taksiran 2021 diterima daripada kategori pembayar cukai yang tidak menjalankan perniagaan. Daripada angka ini, sekitar 2.48 juta atau lebih 96% Borang Nyata Cukai diterima melalui kaedah e-Filing manakala selebihnya secara manual atau Borang Kertas.

Sebarang pertanyaan dan maklum balas berkaitan perkara ini boleh dikemukakan kepada HASiL melalui:
a) Hasil Care Line di talian 03-8911 1000 / 603-8911 1100 (Luar Negara);
b) HASiL Live Chat; dan
c) Borang Maklum Balas di portal rasmi LHDNM di pautan pantas
https://maklumbalaspelanggan.hasil.gov.my/MaklumBalas/ms-my/.


MIDF Kekalkan Unjuran Pertumbuhan IPP pada 4.3%

Untuk mendapatkan maklumat terkini, ikuti kami melalui Telegram


BNM naikkan OPR kepada 2.0%


Maybank Selaras BR, BLR Sebanyak 25 Mata Asas Berkuat Kuasa 13 Mei 2022

“Begitu juga, kadar asas Islam dan kadar pembiayaan asas akan dinaikkan sebanyak 25 mata asas daripada 1.75% kepada 2.00% dan daripada 5.40% kepada 5.65% masing-masing.“ Sehubungan dengan penyelarasan itu, kadar deposit tetap Maybank dan Maybank Islamic juga akan diselaras naik berkuat kuasa 13 Mei 2022.


RHB Naikkan Kadar BR, BLR BFR Sebanyak 25 Mata Asas


Bahasa Kebangsaan Hak Kita Bersama

Sungai Petani − Dewan Bahasa dan Pustaka Wilayah Utara (DBPWU) dengan kerjasama Majlis Perbandaran Sungai Petani Kedah Darul Aman (MPSPK), menganjurkan dengan jayanya Program Bimbingan Pemantapan Tatabahasa dan Penulisan Dokumen Rasmi untuk kakitangan MPSPK. Program ini bertujuan untuk menyegarkan penguasaan bahasa Melayu dalam kalangan kakitangan MPSPK, yang secara langsung terlibat dalam penguatkuasaan penggunaan bahasa Melayu di tempat awam, yakni kawasan pentadbiran Pihak Berkuasa Tempatan (PBT) tersebut.

Selain itu, pelaksanaan program ini juga adalah untuk mempertajam kebolehan berbahasa kakitangan MPSPK dalam penulisan dokumen rasmi bahasa Melayu. Program bimbingan pada kali ini menampilkan Munsyi Dewan (Bahasa), Encik Mohd. Januri Aiyub dari Institut Pendidikan Guru Kampus Sultan Abdul Halim (IPGKSAH), Sungai Petani, Kedah, sebagai pembimbing.

Sementara itu, Puan Norazuwa Pissal, Ketua Bahagian Sumber Manusia, MPSPK, menegaskan bahawa amatlah penting bahasa Melayu selaku bahasa kebangsaan  digunakan dengan baik dan betul dalam penulisan dokumen rasmi agensi kerajaan seperti MPSPK. Beliau sendiri amat menggalakkan kakitangannya menulis dokumen rasmi dengan menggunakan istilah bahasa Melayu yang betul walaupun istilah tersebut merupakan istilah dalam bidang teknikal.

Sehubungan dengan itu juga, menurut Encik Mohd. Januri, pelaksanaan program bimbingan seperti ini seharusnya diadakan dari semasa ke semasa supaya dapat mengingatkan mereka yang lupa dan menyedarkan mereka yang leka bahawa bahasa kebangsaan itu hak kita bersama dan perlu dijaga serta diletakkan di tempat yang sewajarnya sebagaimana yang termaktub dalam Perlembagaan negara. Semua orang perlu ada perasaan cinta dan sayang akan bahasa kebangsaan.

Usaha untuk memantapkan penggunaan bahasa Melayu yang baik dan betul dalam dokumen rasmi dan papan tanda di PBT seluruh negara bukan terletak di bahu Dewan Bahasa dan Pustaka (DBP) semata-mata. Tugas ini perlu digalas dan dipikul oleh semua pihak, termasuklah kesungguhan pihak PBT sementelah kuasa penguatkuasaan berada di bawah bidang kuasa PBT. Sekiranya kita waswas tentang penggunaan sesuatu kata atau istilah, rujuklah kamus dalam talian Pusat Rujukan Persuratan Melayu (PRPM), DBP yang berada di hujung jari.

Program yang diadakan selama dua hari, iaitu pada 19 Januari 2022 dan 20 Januari 2022 di Dewan Bankuet, Aras 6, Wisma MPSPK ini disertai oleh 110 orang peserta, termasuklah kakitangan daripada cawangan MPSPK. Selain itu, Puan Roshasliza Sulaiman dari Unit Bahasa, DBPWU, turut memberikan taklimat tentang PRPM kepada para peserta.


Kerajaan Perlu Kawal Selia Kenaikan Harga Barang dan Imbangi Risiko Inflasi Tinggi


Harga Minyak Melonjak Selepas Dua Hari Merudum


Jualan Perdagangan Borong dan Runcit Malaysia Meningkat 3.9% Suku Pertama 2022

“Bagi perbandingan suku ke suku, indeks volum meningkat sebanyak 0.7%, disokong oleh perdagangan runcit yang meningkat sebanyak 3.2%,“ katanya dalam satu kenyataan mengenai indeks volum bagi perdagangan volum dan runcit untuk suku pertama tahun 2022 dengan tahun 2015 sebagai tahun asas. Pengembangan indeks volum kenderaan bermotor tahun ke tahun disumbangkan terutamanya oleh jualan alat ganti dan aksesori kenderaan bermotor serta penyelenggaraan dan pembaikan kenderaan bermotor yang mencatatkan pertumbuhan positif masing-masing sebanyak 18.5% dan 16.5%, diikuti oleh jualan kenderaan bermotor sebanyak 9.1%. Beliau turut menambah jualan, penyelenggaraan dan pembaikan motosikal walau bagaimanapun menurun 14.1%.


Penapis Double HEPA dalam Penulenan Udara Coway untuk Perlindungan Berganda dan Ketenangan Fikiran

Kuala Lumpur – Banyak rakyat Malaysia yang membuat keputusan untuk melindungi diri mereka dan orang tersayang dengan meningkatkan kualiti udara di sekeliling, terutamanya di ruang kediaman mereka dengan melabur dalam produk penulen udara. Sesungguhnya Coway diyakini sebagai sebuah syarikat yang merintis kecanggihan teknologi penulenan udara.

Sejak kebelakangan ini, rangkaian penulenan udara Coway, termasuk LOMBOK III dan STORM memberi nafas baharu kepada isi rumah di Malaysia dengan penapis Udara Zarahan Kecekapan Tinggi (HEPA) mereka yang terbukti menghasilkan udara yang lebih bersih dan sihat berlandaskan teknologi terkini. Sebagai contohnya, LOMBOK III mengubah teknologi penulenan udara dengan sistem plasma RBD dan penapis pemangkin antibakteria yang membasmi virus bawaan udara, bakteria dan kulat hitam hingga 99.9%.

Pada tahun ini, Coway mencapai satu lagi kejayaan sebagai peneraju pasarannya yang terbukti dengan pengenalan penapis Double HEPA bagi penulenan udaranya. Perkembangan terbaharu ini menggabungkan penapis Double HEPA baharu Coway dengan lapisan antibakteria tambahan dan lapisan antikulat yang memberikan perlindungan berganda. Tambahan lagi, penapis ini boleh menyahaktifkan daripada habuk ultra halus dengan saiz zarah hingga 99.999% dan hingga 0.01μm.

Perkara yang paling menarik ialah kecekapan yang dicapai ini bukan hanya dari segi teori mahupun di atas kertas, tetapi terbukti secara saintifik dalam penyelidikan makmal di Korea Selatan bahawa penapis Double HEPA Coway mampu menyahaktifkan virus COVID-19 varian Omicron dan Koronavirus manusia hingga 99.999%, yang bukan sahaja meningkatkan perlindungan tetapi juga menawarkan sesuatu yang tidak dapat dibeli dengan wang, iaitu ketenangan fikiran.

Coway yang ditubuhkan pada 1989 merupakan peneraju pasaran dalam pembuatan dan pengedaran peralatan keperluan rumah moden, termasuklah produk utamanya, iaitu penulenan air dan udara yang dihasilkan di pusat penyelidikan dan pembangunan canggihnya di Universiti Kebangsaan Seoul di Korea Selatan.

Kini, Coway berusaha memastikan gaya hidup dan persekitaran penggunanya lebih indah dan lebih baik. Inilah yang menjadikan Coway terkenal di seluruh dunia. Selain diiktiraf kerana keprihatinannya menerusi rangkaian produk berkualiti tinggi, Coway juga terkenal dengan perkhidmatan pelanggan selepas jualan yang cemerlang dan modul perniagaan berasaskan sewa yang inovatif, yang mengukuhkan kedudukannya sebagai sebuah syarikat yang benar-benar prihatin.

“Di Coway, kami sangat teruja dengan kejayaan baharu ini, yang akan menawarkan pelanggan kami dimensi serba baharu dalam teknologi penulenan udara. Selama ini, pengguna di seluruh dunia meyakini kelebihan produk Coway yang mampu meningkatkan kualiti kehidupan mereka, dan kemajuan baharu ini membuktikan komitmen berterusan kami kepada mereka. Mereka akan menikmati ketenangan fikiran kerana mengetahui udara di sekeliling mereka benar-benar bersih dan tulen, hasil daripada penapis Double HEPA baharu kami, lantas memberikan Double HEPA-ness dan perlindungan mereka,” kata Kyle Choi, Pengarah Urusan Coway Malaysia.

Semua penulen udara Coway STORM dan LOMBOK III baharu kini dilengkapi dengan teknologi Penapis Double HEPA Coway. Sementara itu, pengguna sedia ada bagi model tertentu LOMBOK I, II, III dan STORM boleh menaik taraf penulenan udara mereka dengan teknologi baharu ini mulai bulan September 2022.

Perkhidmatan nilai tambah ini disediakan secara percuma kepada semua pelanggan Coway yang membeli model penulenan udara Coway yang terpilih. Inilah masa terbaik untuk memanfaatkan teknologi penapis Double HEPA. Untuk maklumat lanjut mengenai penapis Double HEPA Coway, kunjungi bilik pameran Coway yang terdekat atau layari www.coway.com.my untuk maklumat lanjut.


Gas Malaysia Catat Untung dan Hasil Lebih Tinggi pada Suku Pertama Tahun 2022

Untuk mendapatkan maklumat terkini, ikuti kami melalui Telegram


Celcom Sasar Tingkat Liputan 4G di Sabah dan Sarawak Menjelang Akhir Tahun


Kelulusan Tambahan kepada Tiga Syarikat Kredit Komuniti

Putrajaya – Kementerian Perumahan dan Kerajaan Tempatan (KPKT)  mengumumkan kebenaran tambahan kepada tiga buah Syarikat Kredit Komuniti (KK) yang merupakan pemegang lesen Pemberi Pinjam Wang sedia ada untuk menjalankan urus niaga pemberian pinjaman wang secara dalam talian seperti yang berikut:

i. JCL CREDIT LEASING SDN. BHD (NO. LESEN: WL3960)
Aras bawah dan Aras 1, Wisma BH
No. 361, Jalan Pudu
55100 KUALA LUMPUR
https://jcl.my/

ii. SEAMONEY CAPITAL MALAYSIA SDN. BHD (NO. LESEN: WL7728)
Aras 26, Menara Southpoint, Mid Valley City
Lingkaran Syed Putra
59200 KUALA LUMPUR
http://scredit.com.my/

iii. MELATI PANORAMA SDN.BHD (NO. LESEN: WL7349)
51-7, The Boulevard, Mid Valley City
59200 KUALA LUMPUR
https://www.mpsbcredit.com

Usaha ini merupakan inisiatif berterusan KPKT bagi memastikan perlindungan kepada peminjam serta Syarikat Kredit Komuniti melalui kaedah pemberian pinjaman secara dalam talian yang lebih telus dan berintegriti serta mematuhi segala peruntukan yang ditetapkan sepertimana dalam Akta Pemberi Pinjam Wang 1951 [Akta 400], Peraturan- Peraturan Pemberi Pinjam Wang (Kawalan dan Pelesenan) 2003 serta Akta lain yang berkaitan.

Mana-mana Syarikat Kredit Komuniti selain yang dinyatakan seperti di Lampiran A adalah tidak dibenarkan menjalankan urusniaga pemberian pinjaman wang secara dalam talian. Jika didapati bersalah, syarikat tersebut boleh dikenakan hukuman denda atau penjara ataupun kedua-duanya berdasarkan peruntukan-peruntukan di bawah Akta 400.

Senarai syarikat Kredit Komuniti yang diberikan kelulusan untuk menjalankan urus niaga pemberian pinjaman wang secara dalam talian akan dikemaskini dari semasa ke semasa dan sebarang maklumat terkini boleh diperoleh melalui laman web www.kpkt.gov.my

Sebarang pertanyaan lanjut berhubung perkara ini, orang awam boleh menghubungi talian 03-8891 4667/4662/4695/4694/4682/4683 atau mengemukakan pertanyaan melalui Sistem Aduan Bersepadu KPKT di pautan aduan.kpkt.gov.my untuk tindakan sewajarnya.


Pelbagai Insentif Bantu Pekebun Kecil Kelapa Sawit

Putrajaya – Timbalan Menteri Perusahaan Perladangan dan Komoditi, YB Dato’ Sri Dr. Wee Jeck Seng  merasmikan Program Jelajah Agrikomoditi #KeluargaMalaysia 2022 di Pekan Nanas, Johor anjuran Lembaga Minyak Sawit Malaysia (MPOB).

Kementerian Perusahaan Perladangan dan Komoditi (KPPK) melalui MPOB sedang giat berusaha meneruskan aktiviti Pensijilan Minyak Sawit Mampan (MSPO) di seluruh negara melalui program latihan, taklimat dan promosi bagi sektor pekebun kecil. Bagi meringankan beban pekebun kecil dalam melaksanakan Pensijilan MSPO, kerajaan juga  menyediakan menyediakan pelbagai insentif merangkumi pembiayaan kos latihan, kos pengauditan, kos peralatan perlindungan diri, papan tanda kebun dan rak penyimpanan bahan kimia.

Hingga 31 Mac 2022, jumlah keluasan kebun yang diusahakan oleh pekebun kecil persendirian di negeri Johor adalah sebanyak 159 487 hektar. Daripada jumlah tersebut, sebanyak 44 824 orang pekebun kecil dengan keluasan 118 092 hektar  memperoleh MSPO, iaitu bersamaan dengan 74% daripada keluasan kawasan tanaman sawit yang diusahakan.

Kerajaan telah menubuhkan Koperasi Penanam Sawit Mampan (KPSM) untuk membantu mengurangkan kos pengangkutan, mendapatkan harga pasaran buah tandan segar (BTS) yang lebih tinggi dan menggalakkan penjanaan pendapatan dan pengagihan dividen kepada ahli-ahlinya. Penyertaan pekebun kecil dalam KPSM bertujuan meningkatkan produktiviti tanaman sawit dan pendapatan melalui pelaksanaan Amalan Pertanian Baik (GAP) dan aktiviti ekonomi yang menyumbang kepada peningkatan pendapatan.

KPSM menjalankan aktiviti utama jualan berkelompok buah tandan segar (BTS) melalui penubuhan Pusat Timbang. Sehingga Mac 2022, sebanyak 65 buah pusat timbang telah siap dibina sepenuhnya di seluruh negara dengan jumlah jualan buah tandan segar (BTS) mencecah 82 612.37 tan. Purata jualan bagi satu pusat timbang adalah 400 tan sebulan.

Hingga bulan Mac 2022 sebanyak 69 KPSM telah ditubuhkan di seluruh negara iaitu 24 di Semenanjung Malaysia, 27 di Sabah dan 18 di Sarawak. Di negeri Johor  sebanyak lima KPSM telah ditubuhkan iaitu KPSM Kluang Utara Berhad, KPSM Daerah Kulaijaya Berhad, KPSM Daerah Pontian Berhad, KPSM Yong Peng Utara Berhad, dan KPSM Daerah Segamat Berhad. Keahlian bagi lima KPSM ini keseluruhannya berjumlah 318 orang pekebun kecil.

Kementerian melalui MPOB menyediakan bantuan seperti Skim Insentif Integrasi Ternakan dengan Sawit (ITe), Skim Pembiayaan Mudah Tanam Semula Pekebun Kecil Sawit (TSPKS) dan Input Pertanian Pekebun Kecil Sawit (IPPKS). Selain itu, kerajaan juga telah mengumumkan dana bantuan baharu, iaitu Program Tanaman Kontan B40 Pekebun Kecil Sawit (TKB40).

Dengan adanya pelbagai insentif yang disediakan oleh Kementerian yang memberi tumpuan kepada pembangunan pekebun kecil tanaman sawit, ia dijangka menyumbang kepada peningkatan produktiviti dan kualiti pengeluaran hasil sawit serta pendapatan pekebun kecil.

(Sumber gambar: Kementerian Perusahaan Perladangan dan Komoditi dan Facebook Timbalan Menteri Perusahaan Perladangan dan Komoditi, YB Dato’ Sri Dr. Wee Jeck Seng)


Jawatankuasa Dakwaan Buruh Paksa Selesaikan Isu Minyak Sawit dan Getah

Untuk mendapatkan maklumat terkini, ikuti kami melalui Telegram

Washington, D.C –“Saya amat mengalu-alukan keputusan Jabatan Kastam dan Perlindungan Sempadan (CBP) Amerika Syarikat untuk menubuhkan sebuah jawatankuasa kerja dengan Kerajaan Malaysia bagi menangani isu dakwaan buruh paksa. Ini adalah langkah wajar untuk menyelesaikan isu berkaitan komoditi negara khususnya minyak sawit dan getah,” ujar YB Datuk Hajah Zuraida Kamaruddin, Menteri Perusahaan Perladangan dan Komoditi.

“Dalam semangat Keluarga Malaysia, saya ingin merakamkan ucapan terima kasih kepada Menteri Sumber Manusia YB Datuk Seri M. Saravanan kerana mendapat komitmen daripada CBP untuk menubuhkan jawatankuasa kerja ini semasa lawatan beliau ke AS yang sedang berlangsung. Semasa lawatan kerja saya ke AS yang dijadualkan bermula dari 11 Mei hingga 16 Mei 2022, Kementerian akan lakukan perkara susulan lebih dekat dengan pihak berkuasa di sini demi mencari penyelesaian segera. Saya juga akan mengadakan beberapa mesyuarat penting dan saya yakin resolusi yang baik boleh dicapai dalam tempoh terdekat,” tambah beliau

“Seperti yang saya nyatakan sebelum ini, kebanyakan dakwaan buruh paksa yang dibuat oleh NGO dan kumpulan berkepentingan lain, tidak disahkan oleh pihak berkuasa AS. Namun tindakan ke atas produk Malaysia seperti minyak sawit dan produk minyak sawit telah diambil dan ini merupakan langkah yang kurang adil kepada industri komoditi negara kita. Kerajaan Malaysia telah mengambil pelbagai inisiatif bagi memantau dan mencegah buruh paksa dengan terus komited untuk menghapuskan buruh paksa dan buruh kanak- kanak melalui ratifikasi Konvensyen Asas Pertubuhan Buruh Antarabangsa (ILO) No. 29 (Buruh Paksa) dan Konvensyen No.182 (Worst Forms of Child Labour),” kata beliau.

“Di samping itu, Malaysia  meratifikasi Konvensyen No.98 (Perundingan Bersama), Konvensyen No.100 (Imbuhan Sama Rata) dan Konvensyen No.138 (Umur Minimum) dan Konvensyen no.131 (Gaji Minimum). Konvensyen-konvensyen ini menyediakan panduan dalam menentukan kewajipan Malaysia berkenaan dengan perlindungan hak pekerja asing. Pada masa ini, Malaysia juga telah terlibat dalam Projek BRIDGE dengan ILO, bertujuan menyokong usaha dalam memerangi buruh paksa di bawah Protokol 29 (Protokol tambahan kepada Konvensyen 29) sebagai panduan tentang langkah-langkah untuk menghapuskan semua bidang buruh paksa (pencegahan, perlindungan terhadap mangsa dan akses kepada keadilan).“ Beliau menambah.

“Malaysia juga telah menjalankan kajian menyeluruh mengenai The Labour Situation in Palm Oil Plantation Sector in Malaysia pada tahun 2018. Dapatan kajian ini telah dihantar ke Jabatan Buruh Amerika Syarikat (US DOL) dan diterbitkan sebagai dokumen awam. Pada 19 November 2021, Kerajaan Malaysia juga telah bersetuju untuk meratifikasi Protokol ILO 29 yang merupakan Protokol 2014 kepada Konvensyen Buruh Paksa, 1930, serta penyertaan Malaysia sebagai negara Pathfinder di bawah SDG Alliance 8.7 sebagai sebahagian usaha berterusan usaha kerajaan membasmi buruh paksa di Malaysia,” jelas beliau lagi.

Beliau menegaskan, “Kerajaan melalui Kementerian akan terus memastikan industri komoditi negara yang merupakan antara penyumbang utama kepada pemulihan ekonomi negara pasca-COVID-19 akan terus dilindungi dari propaganda mengelirukan dari pelbagai pihak. Saya juga ingin menyeru agar semua rakyat Malaysia bersama-sama KPPK dalam usaha menentang kempen antisawit dan terus mempromosikan kebaikan minyak sawit Malaysia yang penuh kebaikan.”


MOTAC Lancar Pelan Pemulihan Pelancongan 2022 dan Lagu Cuti-Cuti Malaysia Versi Kedua

Petaling Jaya – Kementerian Pelancongan, Seni dan Budaya (MOTAC) melalui Tourism Malaysia hari ini melancarkan Pelan Pemulihan Pelancongan 2022 dan lagu Cuti-Cuti Malaysia versi kedua dalam usaha menyemarakkan pelancongan domestik seiring dengan peralihan ke fasa endemik.

Pelan Pemulihan Pelancongan 2022 yang merupakan kesinambungan Pakej Rangsangan Ekonomi (PRE 1.0) ialah satu inisiatif di bawah Pelan Pemulihan Industri Pelancongan melibatkan penyaluran insentif kepada rakyat Malaysia dalam bentuk diskaun, baucar dan rebat.

Pemberian diskaun, baucar dan rebat yang bermula pada 29 April 2022 melibatkan dua kluster, iaitu Kluster Pengangkutan Darat dan Kluster Persatuan Pelancongan. Inisiatif ini bakal diperluas secara berperingkat melibatkan Kluster Pengangkutan Udara dan Kluster Penginapan selain Kluster Pelancongan Minat Khas merangkumi segmen selam skuba, inap desa, beli-belah, dan taman tema.

Menteri Pelancongan, Seni dan Budaya, YB Dato’ Sri Hajah Nancy Shukri berkata, pelancaran pelan ini bertujuan menarik minat orang ramai untuk terus membuat tempahan tiket pengangkutan atau pakej pelancongan pada harga diskaun istimewa.

“Langkah ini seterusnya mampu merangsangkan permintaan industri pelancongan untuk menyokong mereka yang terjejas agar kekal berdaya saing,“ kata beliau.

Di bawah Kluster Pengangkutan Darat, Tourism Malaysia menjalinkan kerjasama strategik bersama-sama perkhidmatan KLIA Ekspres dan Keretapi Tanah Melayu Berhad (KTMB) dalam penawaran diskaun tambang antara RM10 hingga RM15 yang bakal memanfaatkan seramai 64,675 pengguna. Pembelian tiket boleh dibuat sama ada menerusi aplikasi KLIA Ekspres dan KTM Mobile, secara dalam talian ataupun mesin tiket.

Di bawah Kluster Persatuan Pelancongan pula, Tourism Malaysia sekali lagi bekerjasama dengan Persatuan Pelancongan Domestik Malaysia (MITA), Persatuan Penggalakan Pelancongan Inbound Cina Malaysia (MICA), Persatuan Pelancongan Cina Malaysia (MCTA), Persatuan Pengembaraan dan Pelancongan India Malaysia (MITTA), dan Persatuan Syarikat Pengendalian Pelancongan Bumiputera Malaysia (BUMITRA) dalam penawaran pelbagai pakej destinasi pelancongan domestik oleh ejen pelancongan berdaftar menerusi aplikasi e-marketplace Shopee.

Rakyat Malaysia boleh mendapatkan diskaun sebanyak RM100.00 untuk satu transaksi pembelian pakej pelancongan bernilai RM200.00 ke atas dari 29 April 2022 hingga 31 Oktober 2022 bagi tempoh perjalanan hingga 31 Disember 2022. Setiap pengguna atau pemegang MyKad layak untuk menebus sekali sahaja diskaun ini dan pembelian perlu dibuat melalui Shopee Pay. Dianggarkan sebanyak 14 925 rakyat Malaysia bakal menerima manfaat ini dengan sasaran penjualan pakej percutian keseluruhan bernilai RM2 985 000.00

Seiringdengan fokus kerajaan untuk memperkasakan pelancongan domestik, turut dilancarkan ialah lagu Kempen Cuti-Cuti Malaysia versi kedua bertajuk Menemui Semula nyanyian penyanyi Aina Abdul yang bergenrekan pop etnik dengan kombinasi aliran world music, hip hop dan electronic dance music (EDM). Lirik lagu ditulis oleh James Boyle hasil gubahan komposer Ananth Kumar.

Lagu tersebut yang juga menggabungkan alunan muzik tradisional seperti seruling, gamelan, erhu, kompang, dan gendangantara lain menyelitkan mesej penerokaan pengalaman melancong di dalam negara bagi menikmati khazanah alam semula jadi bersama keluarga tersayang.

Video muzik tersebut boleh dilayari di laman YouTube Malaysia Truly Asia di https://www.youtube.com/watch?v=tYQ6CJAvKDA.